Source: http://docplayer.fi/154272-Aihe-hyvaksytty-osastoneuvostossa-15-02-2005.html
Timestamp: 2018-05-24 06:36:19+00:00
Document Index: 12487728

Matched Legal Cases: ['kko ', 'kko\n', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Aihe hyväksytty osastoneuvostossa: - PDF
Aihe hyväksytty osastoneuvostossa:
Download "Aihe hyväksytty osastoneuvostossa: 15.02.2005"
1 Kauppatieteiden osasto Teknologiatutkimus HIILIDIOKSIDIPÄÄSTÖJEN PÄÄSTÖOIKEUKSIEN MARKKINAT JA NIILLÄ TOIMIMINEN Aihe hyväksytty osastoneuvostossa: Työn tarkastajat: professori Kalevi Kyläheiko professori Lassi Linnanen Työn ohjaajat: Lappeenrannassa professori Kalevi Kyläheiko Energia- ja ympäristöpäällikkö Toni Hemminki (Rautaruukki Oyj) Mia Niemi Omenapellontie 5 A Lahti gsm
2 TIIVISTELMÄ Tekijä: Niemi, Mia Tutkielman nimi: Hiilidioksidipäästöjen päästöoikeuksien markkinat ja niillä toimiminen Osasto: Kauppatieteiden osasto Vuosi: 2005 Kauppatieteiden maisterin pro gradu -tutkielma. Lappeenrannan teknillinen yliopisto. Kauppatieteiden osasto. 81 sivua, 15 kuviota, 11 taulukkoa ja 11 liitettä Tarkastajat: Työn ohjaajat: Hakusanat: Professori, KTT Kalevi Kyläheiko Professori, KTT Lassi Linnanen Professori, KTT Kalevi Kyläheiko Energia- ja ympäristöpäällikkö, DI Toni Hemminki (Rautaruukki Oyj) Päästökauppa, päästöoikeus, hiilidioksidi Pro gradu tutkielmassa johtoajatuksena oli pohtia hiilidioksidin päästöoikeuden markkinahinnan muodostumista ja hinnanmuutoksen vaikutuksia yksittäisen päästökaupassa mukana olevan toiminnanharjoittajan tilinpäätökseen. Työssä tarkasteltiin Euroopan unionin ensimmäisen päästökauppakauden päästöoikeusmarkkinoiden muodostumista olemassa olevien ja olleiden järjestelmien perusteella. Tutkielman kokeellisessa osuudessa tavoite oli selvittää päästökauppatoimijalle taloudellisesti edullisin toimintamalli muodostumassa oleville Euroopan unionin päästöoikeusmarkkinoille. Esimerkkiyritys toimi päästöoikeuksien ostajana markkinoilla. Toimintamallien testaus suoritettiin laskuesimerkein, joissa lähtöarvoina olivat toimijalle ilmaiseksi annetut päästöoikeudet, päästökauppakaudella laaditut tilinpäätökset sekä toimijan vuotuiset ennustetut päästöt. Laskelmissa oletettiin päästöoikeusmarkkinoiden olevan täydelliset. Hintatasotarkastelu suoritettiin kahdella hintatasomallilla, joiden herkkyysanalyysissä vuoden 2007 hintataso toteutui päinvastoin kuin mallissa oletettiin. Laskelmissa mielenkiinnon kohteina olivat päästökaupan vaikutukset tiettyihin taseen ja tuloslaskelman eriin, kun päästöoikeuksia joudutaan ostamaan markkinoilta oikeuksien hinnan vaihdellessa. Kun päästöoikeuksien hinta muuttuu, ceteris paribus, päästöoikeuksien arvo taseessa muuttuu: oikeuksien uudelleenarvotus tilinpäätöspäivänä joko lisää tai vähentää tilikauden tulosta. Koska tilikauden voitto on taseen vastattavaa puolen omaa pääomaa, vaikuttaa voiton muutos myös taseen loppusummaan. Päästökauppa vähentää varoja yrityksen kassasta, kun yritys on ostajan asemassa päästöoikeusmarkkinoilla.
3 ABSTRACT Author: Niemi, Mia Title: The Markets of Tradable Emission Credits of Carbon Dioxide: Some Market Experiments Department: Department of Business Administration Year: 2005 Master s thesis in Economy and Business Administration. Lappeenranta University of Technology. Department of Business Administration. 81 pages, 15 charts, 11 tables and 11 appendices Examiners: Instructors: Keywords: Professor, D.Sc (Econ.) Kalevi Kyläheiko Professor, D.Sc (Econ.) Lassi Linnanen Professor, D.Sc (Econ.) Kalevi Kyläheiko Manager, Energy and Environment; M.Sc. (Tech.) Toni Hemminki (Rautaruukki Oyj) Emission trade, emissions credits, carbon dioxide The aim of this Master s thesis was to assess the emergence of the market price of carbon dioxide emission credits and the effects of the price changes to the financial statement of a single actor on the markets. The markets of emission credits in European Union s first emission trading period were reviewed based on the markets pre-existing and existing markets. The objective of the empirical part of the thesis was to define the most economical strategy to operate on the European Union s emissions trading system. The example organization was obligated in emission trading and bought credits on the markets. The strategies were compared by the means of example calculations, which were based on the following figures: the credits allocated for free, financial statements of the trading period and the forecasted emissions per year. The markets were assumed perfect in the calculations. The price level analysis was based on two models. In the sensitivity analysis, the 2007 price level proved contrary to the figures predicted in the model. The focus of the calculations was the effects of emissions trading on certain items in the balance sheet and in the income statement in a situation were emission credits are bought when the price is altering. When the price of emission credits change, ceteris paribus, the value of the credits in the balance sheet changes also. The revaluation on the closing date can either increase or decrease the profit. Since the profit account is a part of the balance sheet s liabilities, the change in the profit affects the balance sum total. Emissions trading reduces the cash reserves of an organization when emission credits are acquired by the organization.
4 Kas niin, nyt on viimeinen mytty sidottu, huokasi Heta. Nyt ei muuta kuin kärryihin ja sitten matkalle. (Anni Swan, Kootut kertomukset I. Tottisalmen perillinen 1959, s. 108)
5 ALKUSANAT Pro gradu tutkielman valmistuttua tahdon kiittää työni ohjanneita professori, KTT Kalevi Kyläheikoa ja Rautaruukki Oyj:n Energia- ja ympäristöpäällikkö, DI Toni Hemminkiä. Esitän kiitokseni myös gradupaikasta vihjanneelle ja työn tarkastajana toimineelle professori, KTT Lassi Linnaselle. Kiitos Lahden tiede- ja yrityspuiston Päästökaupan pullonkaulat ja liiketoimintamahdollisuudet -projektin projektipäällikkö Mika Sulkinojalle työnteon käytännönjärjestelyistä. Erityiskiitokset Toni Hemmingille ja Mika Sulkinojalle kannustuksesta ja asiantuntijuudesta, jota olen voinut hyödyntää mutkattomasti työn edetessä. Suuret kiitokset Rautaruukki Oyj:n Financial Controller Vuokko Laurilalle neuvoista ja ohjeista työn kokeelliseen osuuteen. Mukavassa työympäristössä oli kiva työskennellä, tasapuoliset kiitokset kaikille Lahden tiede- ja yrityspuiston työntekijöille. Kiitos lappeen Rannan opiskelijakavereille, jotka ovat jaksaneet katsella takkutukkaa ja suostuneet sekä suostutelleet rientoihin. Viisi opiskeluvuotta hujahtivat iloisessa ja reippaassa Skinnarilan hengessä! Kiitos kauppatieteiden osaston henkilökunnalle yhteisistä (työ)vuosista ja tasokkaasta opetuksesta. Neonkeltaiset kiitokset Enklaavi ry:lle mahtavista hallitusvuosista ja häppeningeistä, joihin varmasti osallistun seniorinakin ainakin käyn kahvilla kilttiksellä ja moikkaan kylterinkavereita Kauneimmat kiitokset vanhemmilleni, isovanhemmilleni, siskolleni, läheisilleni ja ystävilleni. Kiitos, että olette tukeneet minua ratkaisuissani, ohjanneet ja kannustaneet minua. Rakkaat kiitokset Tuomakselle: Olet korvaamaton!
6 KÄYTETYT LYHENTEET 1/2 AAU: Assigned Amount Unit Annex I countries CBOT: Chicago Board of Trade CDM: Clean Development Mechanism CER: Certified Emissions Reduction tco 2 (ekv.) /tco 2 Sallittu päästömääräyksikkö Annex I maat. Maat, jotka on lueteltu ilmastosopimuksen I liitteessä: Alankomaat, Australia, Belgia, Bulgaria, Espanja, Euroopan yhteisö, Irlanti, Islanti, Iso-Britannia, Italia, Itävalta, Japani, Kanada, Kreikka, Latvia, Liettua, Luxemburg, Norja, Portugali, Puola, Ranska, Romania, Ruotsi, Saksa, Slovakia, Suomi, Sveitsi, Tanska, Tshekki, Turkki, Ukraina, Unkari, USA, Uusi-Seelanti, Valko-Venäjä, Venäjä ja Viro. Chicagon kauppahuone Puhtaan kehityksen mekanismi Sertifioidut päästövähennykset CDMhankkeista Ekvivalenttinen hiilidioksiditonni Kasvihuonekaasupäästöjen yhteismitta, jonka avulla voidaan laskea yhteen eri kasvihuonekaasu päästöjen vaikutus kasvihuoneilmiön voimistumiseen. Ekvivalentti tarkoittaa yhteismitalliseksi muutettua Euroa per hiilidioksiditonni, hiilidioksiditonnin hinta euroissa EPA: Environmental Protection Agency ERU: Emission Reduction Unit ET: Emissions Trading EUA: Emission Trading Allowance Scheme Päästövahennysyksikkö JI-hankkeesta Päästökauppa Euroopan unionin päästökaupassa käytetty päästöoikeusyksikkö
7 KÄYTETYT LYHENTEET 2/2 IASB: International Accounting Standards Board IAS: International Accounting Standards IFRIC: International Reporting Interpretations Committee IFRS: International Financial Reporting Standards IPCC: Intergovernmental Panel on Climate Change JI: Joint Implementation NAP: National Allocation Plan NO x OTC: Over the Counter PCF: Prototype Carbon Fund RMU: Removal Unit SO x SO 2 UNFCCC: United Nations Framework Convention on Climate Change VER: Verified Emission Reduction Euroopan yhteisön ulkopuolinen yksityisoikeudellinen elin IASB:n laatimat kansainväliset tilinpäätösstandardit IASB:n alainen osasto kts. IAS Hallitustenvälinen ilmastonmuutospaneeli Yhteistoteutus Kansallinen alkujakosuunnitelma Typpioksidi Pörssin ulkopuolinen kaupankäynti Maailman pankin hiilirahasto Poistoyksikkö Rikkioksidi Rikkidioksidi Ilmastonmuutosta koskeva YK:n puitesopimus Verifioitu päästövähennys
8 SISÄLLYSLUETTELO 1. JOHDANTO Tavoitteet ja tutkimusongelma Rajaukset Tutkimusmetodologia Työn rakenne PÄÄSTÖKAUPAN TAUSTA Coasen teoreema ja päästöoikeudet Päästökauppajärjestelmät Cap-and-trade järjestelmä Baseline-and-credit järjestelmä Päästöoikeuksien jakotavat Perintömenettely Päivitysmenettely Huutokauppamenettely Päästökaupan kustannustehokkuus EUROOPAN UNIONIN PÄÄSTÖKAUPPA YK:n ilmastosopimus ja Kioton pöytäkirja EU:n päästökauppa ja päästökauppadirektiivi Kioton mekanismit ja linkkidirektiivi Päästökaupan toteutus Suomessa Suomen ilmastostrategia Päästökauppalaki Päästökaupassa mukana olevat toimijat Kansallinen alkujako ja päästöoikeuksien määrä Päästöoikeudet kirjanpidossa IFRS-standardit Päästöoikeus Suomen kirjanpitolainsäädännössä PÄÄSTÖOIKEUDEN HINTA JA MARKKINAT Päästöoikeuden hinnan muodostuminen EU:n päästökaupassa EUA-päästöoikeuden hinnan kehitys Markkinat Päästökaupan volyymi JOHDANNAISMARKKINAT JA -INSTRUMENTIT OTC-markkinat Pörssi markkinapaikkana Johdannaisinstrumentit Termiinit, spotit ja futuurit Optiot Sähköpörssi Pohjoismainen Nord Pool Saksalaiset sähköpörssit...43
9 6. KOKEMUKSIA PÄÄSTÖKAUPPAJÄRJESTELMISTÄ USA:n happosadeohjelma (Acid Rain Programme) USA:n päästökauppaohjelma Tanskan kansallinen järjestelmä Iso-Britannia TOIMINTA CO 2 -MARKKINOILLA, CASE: ESIMERKKIYRITYS Esimerkkiyritys Toimintamallit ostotarpeen hankinnassa Päästöoikeudet esimerkkiyrityksen kirjanpidossa Ilmaiseksi saadut päästöoikeudet Toimintamalleittain ostetut päästöoikeudet Päästöoikeuksien lainaus Päästöoikeuksien palautus TULOSTEN TARKASTELU Lähtöarvot päästöoikeuden markkinahinnaksi Päästökaupan vaikutus taseeseen ja tulokseen Päästökaupan vaikutukset toimintamalleittain Spot- eli käteiskauppa Forward-sopimus Osto-optiosopimus Kauden tarve spot-kauppana kauden alussa Koko tarve spot-kauppana kauden lopussa Yhteenveto tuloksista Tutkimustulosten soveltaminen ja ehdotuksia jatkotutkimukseen YHTEENVETO JA JOHTOPÄÄTÖKSET LÄHDELUETTELO LIITTEET Liite 1: Direktiivin {KOM(2003] 403} mukaan päästökaupan alaiset toimijat Liite 2: Esimerkkiyrityksen tilikauden 2004 tase Liite 3: Esimerkkiyrityksen tilikauden 2004 tuloslaskelma Liite 4: Osto-option preemion laskeminen Black & Scholes -mallilla Liite 5: Laskentakaava nykyarvojen summan laskemiselle Liite 6: Tasainen spot-kauppa: muutokset taseessa ja tuloksessa Liite 7: Forward-sopimus: muutokset taseessa ja tuloksessa Liite 8: Osto-optiosopimus: muutokset taseessa ja tuloksessa Liite 9: Spot-kauppa kauden alussa: muutokset taseessa ja tuloksessa Liite 10: Spot-kauppa kauden lopussa: muutokset taseessa ja tuloksessa Liite 11: Yhteenvetotaulukko
10 KUVIOT Kuvio 1. Työn eteneminen....4 Kuvio 2. Päästökaupan rakenne kansallisella ja kansainvälisellä tasolla...19 Kuvio 3. Päästöoikeuden markkinahinnan muodostuminen...25 Kuvio 4. Päästövähennystavoitteen kiristymisen vaikutus päästöoikeuden markkinahintaan Kuvio 5. Päästövähennystavoitteen ja kustannusten muutosten vaikutus päästöoikeuksien markkinahintaan...27 Kuvio 6. EUA-päästöyksikön markkinahinnan kehitys ajalla Kuvio 7. Päästöoikeuksien primääri- ja sekundäärimarkkinoiden kytkökset kansainväliseen päästökauppaan Kuvio 8. Päästökaupan volyymi...32 Kuvio 9. Päästökaupan kasvuennuste...32 Kuvio 10. Toimivat ja kehitteillä olevat sähköpörssit Euroopassa...40 Kuvio 11. Sähkön hinnan muodostuminen...41 Kuvio 12. Nord Poolin organisaatiorakenne...41 Kuvio 13. Nord Poolin tuotteet...42 Kuvio 14. USA:n SO 2 -päästöoikeusmarkkinoiden volyymin kehitys...46 Kuvio 15. Markkinahinnan kehitys...64 TAULUKOT Taulukko 1. Option haltijan ja asettajan asema...38 Taulukko 2. Esimerkkiyrityksen päästöoikeustase (tuhatta tco 2 )...51 Taulukko 3. Päästöoikeuksien lainaus (tuhatta tco 2 )...59 Taulukko 4. Käytetyt hinnat ( /tco 2 ) korkean ja hintatason mallissa...63 Taulukko 5. Päästökaupan vaikutukset taseen ja tuloslaskelman alatileihin...65 Taulukko 6. Tasaisen spot-kaupan vaikutukset diskontattuna vuoteen Taulukko 7. Forward-sopimuksesta aiheutuneet vaikutukset...69 Taulukko 8. Osto-optiosta aiheutuneet vaikutukset...71 Taulukko 9. Kauden alussa spot-ostoin hankitun ostotarpeen vaikutukset...72 Taulukko 10. Kaikki lopussa spot-ostoin hankitun ostotarpeen vaikutukset...73 Taulukko 11. Pienimmät ja suurimmat kumulatiivisten vaikutusten nykyarvot (t ).. 75
11 1 1. JOHDANTO Tiedemiehet ja poliitikot etsivät vastauksia ilmastomuutokseen ja kasvihuoneilmiöön sekä keinoja päästöjen vähentämiseen. Vaikka kasvihuonekaasuja on useita, niin tieteellisissä kuin poliittissakin piireissä on keskitytty hiilidioksidipäästöjen (CO 2 ) hallintaan. Erityisenä huolenaiheena ovat olleet eri sektoreiden energiakulutuksesta aiheutuvat CO 2 -päästöt. (Rahman 2002) Ympäristöön kohdistuvista negatiivisista ulkoisvaikutuksista ja niistä aiheutuvien kustannusten allokoinnista on käyty vilkasta keskustelua taloustieteilijöiden keskuudessa. Ongelmana on ollut hinnan määrittäminen luonnolle ja sen saastuttamiselle tai paremminkin oikeudelle saastuttaa. Tästä on seurannut luonnonvarojen ylikäyttö ja haaskaus, koska talouden toimijoilla ei ole ollut kannustinta rajoittaa saastuttamista. Ratkaisuksi tähän tutkijat ovat ehdottaneet ympäristöverojen lisäksi ja/tai vaihtoehdoksi päästöoikeuksien jakamista ja myyntiä saastuttajille. Euroopan unionin talousalueella vuoden 2005 alussa alkava ensimmäinen päästökauppajakso on näkynyt mediassa. Hiilidioksidin (CO 2 ) päästökauppa koskettaa Euroopan yhteisön komission direktiivin 2003/87/EY mukaan energia-, metalli-, mineraali- ja metsäteollisuuden hiilidioksidipäästöjä (Liite 1). Lisäksi päästökaupasta on säädetty EU:n jäsenmaiden kansallisessa lainsäädännössä kuten Suomen päästökauppalaissa, joka astui voimaan aluksi osittain elokuussa 2004 ja kokonaisuudessaan joulukuussa Sittemmin on keskusteltu päästökaupan vaikutuksista yritysten kannattavuuteen ja tätä kautta työllisyyteen. Toisaalta on arvioitu päästökaupan merkitystä keinona vähentää päästöjä ja parantaa yritysten kannattavuutta kehittyneen (ympäristö)teknologian myötä. Päästökaupan alaiset toimialat joutuvat sopeutumaan muuttuvaan toimintaympäristöön ensisijaisesti päästöjä vähentämällä. (KTM 2004a;b, KOM 2003a, Määttä 2000, Ollikainen 1996, Baumol & Oates 1988)
12 Tavoitteet ja tutkimusongelma Tutkielman johtoajatus on pohtia päästöoikeuden markkinahinnan muodostumista ja hinnanmuutoksen vaikutuksia yksittäisen päästökaupassa mukana olevan toiminnanharjoittajan tilinpäätökseen. Lisäksi työssä tarkastellaan päästöoikeuksien markkinoiden muodostumista olemassa olevien ja olleiden järjestelmien perusteella. Kiinnostuksen kohteina ovat erilaiset (johdannais)instrumentit, joilla transaktioita mahdollisesti toteutetaan CO 2 -päästökaupassa. Tutkimusongelma on, miten päästöoikeuksien markkinat muodostuvat ja miten niillä voidaan suojautua hintariskiltä. Tukena markkinoiden rakentumisen analyysiin käytetään jo olemassa olevia vastaavia järjestelmiä. Johdannaisinstrumenttien tarkastelu perustuu pohjoismaisilla sähkömarkkinoilla käytössä oleviin instrumentteihin. Analogian kautta tarkastellaan, miten tietyillä johdannaisilla ja kaupankäyntistrategioilla voidaan suojautua CO 2 -päästöoikeusmarkkinoiden hinta- ja volyymiriskeiltä. Riskinäkökulmasta strategiavalintaan vaikuttava ydinongelma on päästökauppatoimijan pitkäntähtäimen sitoutuminen sijoitukseen, kun tulevaisuuden päästöoikeuden hintaa ei tiedetä. Tavoite on selvittää laskuesimerkein esimerkkiyritykselle taloudellisesti kannattavin ja hyödyllisin toimintamalli, jolla se pystyy hallitsemaan CO 2 päästötaseensa kustannustehokkaasti. Rautaruukki Oyj (Ruukki) voi tutkielman toimeksiantajana ja päästökaupassa mukana olevana toimijana soveltaa tutkimustuloksia liiketoiminnassaan. Lisäksi tuloksia voidaan hyödyntää Etelä- Suomen lääninhallituksen rahoittamassa Lahden tiede- ja yrityspuisto Oy:n ja Hämeen ammattikorkeakoulun Päästökaupan pullonkaulat ja liiketoimintamahdollisuudet -projektissa sekä siinä mukana olevissa yrityksissä.
13 Rajaukset Työssä keskitytään Euroopan unionin talousalueen kansainväliseen päästökauppaan (Emissions Trading, ET), jossa eri toimijoiden kesken käydään kauppaa päästöoikeuksilla. Kansainvälisen päästökaupan vaikutusta kansallisella tasolla on tarkastelu Suomen näkökulmasta. Työssä esitetään johtopäätöksiä yksittäisen, suomalaisen toimijan mahdollisuuksista toimia EU:n sisäisessä päästökaupassa. Päästöoikeusmarkkinoiden ajatellaan olevan täydelliset: Markkinoilla on lukuisia ostajia ja myyjiä, joilla on vapaa pääsy markkinoille. Lisäksi markkinaosapuolilla on täydellinen tieto markkinoista ja tuotteista, jotka ovat tasalaatuisia (homogeenisia). Päästöoikeusmarkkinoita tutkitaan yhden periodin, ensimmäisen päästökauppajakson , markkinoina. Päästökaupan toimijat, Kioton ilmastosopimuksen toteutuminen ja päästöoikeuksien kansallinen alkujako vaikuttavat päästöoikeuden hintaan ja markkinoihin. Näitä tekijöitä on työssä esitelty tiivistetysti. Pääpaino on vastaavista järjestelmistä saaduissa kokemuksissa, erityisesti järjestelmissä toimineissa johdannaismarkkinoissa. Työssä tarkastellaan Nord Pool sähköpörssiä, joka toimii eräänä kauppapaikkana myös hiilidioksidipäästöjen päästöoikeuksille Tutkimusmetodologia Tutkielma on kuvaileva tapaustutkimus. Teoreettinen tarkastelu perustuu ympäristö- ja taloustieteen näkökulmaan, jossa päästökauppajärjestelmää kuvataan yritysten taloudelliseen toimintaan vaikuttavana ilmiönä. Deduktiivista päättelyä hyödyntämällä päästökaupan vaikutukset mallinnetaan koskemaan yksittäistä taloudellista toimijaa. Empiirisessä osuudessa esitetään eräitä toimintamallivaihtoehtoja päästökauppamarkkinoilla ostajan asemassa olevalle yritykselle. Toimintamallien ja päästöoikeuden hinnanmuutoksen yhteisvaikutus mallinnetaan esimerkkiyrityksen
14 4 kassavirtaan, tuloslaskelmaan ja taseeseen korkean ja matalan hintatason vallitessa. Herkkyysanalyysissä vain päästöoikeuden markkinahinta muuttuu muiden tekijöiden pysyessä ennallaan, ceteris paribus. Laskelmiin valitut päästöoikeuksien määrä, tase- ja tuloslaskelman erien suuruus on valittu niin, että ne palvelevat toimeksiantajaa. Laskettujen esimerkkien perusteella päätellään, miten johdannaisia olisi käytettävä CO 2 -päästökaupassa kulloisellakin markkinahinnalla Työn rakenne Tutkielman rakenne on esitetty kuviossa 1, jossa nuolet kuvaavat käsiteltyjen kokonaisuuksien suhdetta työn etenemisessä. Tutkielmassa selvitetään aluksi päästökaupan teoreettista taustaa: päästökauppajärjestelmien olemassa olon syitä ja toteutustapoja. Euroopan unionin päästökauppajärjestelmän perustana olevat kansainväliset poliittiset sopimukset ja velvoitteet vaikuttavat päästöoikeuden hintaan ja markkinoihin. Päästökauppaa voidaan käydä erilaisilla finanssiinstrumenteilla, joita on esitelty lyhyesti ja joita on käytetty työn kokeellisen osuuden laskuesimerkeissä. Teoriatarkastelun ja empiriassa saatujen tutkimustulosten perusteella esitetään suosituksia toimintamalleista, kun markkinoilla odotetaan tietyn hintatason toteutuvan. Päästökauppa Kioton ilmastosopimus EU:n päästökauppajärjestelmä Kokemukset toiminnassa olleista ja olevista järjestelmistä Päästöoikeuden hinta instrumentit toimintamallit Päästöoikeusmarkkinat Markkinoilla toimiminen Kuvio 1. Työn eteneminen.
15 5 2. PÄÄSTÖKAUPAN TAUSTA 2.1. Coasen teoreema ja päästöoikeudet Taloustieteen nobelisti Ronald Coase osoitti 1960-luvulla, että huonosti määritellyt ympäristöä koskevat varallisuusoikeudet (property rights 1 ) ovat syynä saastumisen ulkoisvaikutuksiin. Taloudellinen syy saastumiselle on siis omistusoikeuksien määrittelemättömyys: kukaan ei omista puhdasta ilmaa, maata ja vettä, vaan ne ovat niin sanottuja vapaan käytön resursseja (open access resources). Vapaan käytön resursseille on ominaista se, ettei niiden käyttö ole kenenkään taloudellisen kontrollin alaista. (Ollikainen 2000, Stiglitz 2000, Perman & al. 1996, Schwab 1993, Baumol & Oates 1988, Coase 1960) Tutkijat kuten Dales ja Crocker, ehdottivat nojaten Coasen teoreemaan ja hänen siteeratuimpaan artikkeliinsa: The Problem of Social Cost (1960), että yhteiskunnalla on oikeus puhtaaseen ilmaan, ja se voi myöntää yrityksille oikeuksia ympäristön kuormittamiseen. Coasen teoreema saastumisesta voitaisiin Lombardini-Riipisen (2004) mukaan ilmaista seuraavasti: Kun omistusoikeus puhtaaseen ympäristöön on määritelty kattavasti, voidaan yhteiskunnallisesti optimaalinen ympäristön tila saavuttaa taloudenpitäjien toimin ilman julkisen vallan väliintuloa. Tällöin optimaalinen saastumisen taso voidaan saavuttaa saastuttajien ja saasteista kärsivien välisen kaupankäynnin kautta. Tutkijat näkivät parhaana tapana huutokaupata ympäristön kuormittamiseen oikeuttavat päästöoikeudet eniten maksavalle. Tämän jälkeen kuormittajilla olisi vapaus käydä kauppaa oikeuksista keskenään. Tasapainotilanteessa kukin saastuttaja on hankkinut haluamansa määrän oikeuksia niiden markkinahinnan ja puhdistuskustannusten perusteella, jolloin päästöoikeuksien tasapainohinta kuvastaa sitä vaihtoehtoiskustannusta, joka kuormittajalle koituu saastuttamisesta. (Lombardini-Riipinen 2004, Cole 2002, Ollikainen 2000, Perman & al. 1996, Schwab 1993, Baumol & Oates 1988). 1 Toinen suomennos: omistusoikeudet
16 Päästökauppajärjestelmät Yleisimmät päästökauppajärjestelmät voidaan jakaa kahteen pääryhmään: cap-and-trade ja baseline-and-credit järjestelmiin. Kahden päätyypin lisäksi järjestelmä voidaan muodostaa mallien yhdistelmänä. (Kotila 2003; KTM 2000a) Cap-and-trade järjestelmä Cap-and-tradessa eli niin sanotussa "kiintiö ja kauppa järjestelmässä kauppaa käydään päästöoikeuksilla, jotka oikeuttavat toimijan päästöihin. Järjestelmä perustuu ensin tietylle alueelle tai toimialalle asetettuun päästökiintiöön, jonka jälkeen viranomainen asettaa toimijakohtaisen päästörajan. Päästörajan seuraamiseksi viranomainen jakaa toimijoille etukäteen päästöoikeuksia perustuen esimerkiksi jäljempänä esiteltyyn perintömenettelyyn. Päästöoikeusmarkkinoilla kiintiönsä alittava voi myydä ylimääräiset oikeudet toimijalle, joka ylittää päästökiintiönsä. Mikäli toimija ei saa ylijääneille oikeuksilleen haluamaansa hintaa, se voi tallettaa (banking) ne myöhempää omaa tarvetta varten tai jäädä odottamaan hinnannousua. Toimijoiden tulee määräajoin palauttaa viranomaiselle päästöjään vastaava määrä oikeuksia. (Kotila 2003; KTM 2002, 2000a) Baseline-and-credit järjestelmä Baseline-and-credit järjestelmässä kauppaa käydään hyödykemarkkinoilla suoraan päästöihin tehdyillä vähennyksillä, päästövähenemillä. Mallissa toimijoille arvioidaan viranomaisten näkemyksen mukainen perusura (baseline), jota toimijoiden päästökehityksen arvioidaan noudattavan ilman toimenpiteitä päästöjen vähentämiseksi. Päästövähenemiä syntyy, kun päästöt alittavat perusuran. Tällöin toimijat saavat päästöyksiköitä, jotka ovat myytävissä joko valtiolle tai toisille yrityksille. Päästöjen kokonaismäärää markkinoilla ei ole rajoitettu. Kaupankäynti vähenemillä on mahdollista, kun ne valmistellaan ja sertifioidaan järjestelmän vaatimusten mukaisiksi. Esimerkkinä tästä ovat
17 7 myöhemmin esiteltävät Kioton mekanismien, projektikohtaisen yhteistoteutuksen (Joint Implementation, JI) ja puhtaan kehityksen mekanismin (Clean Development Mechanism, CDM) päästövähennysyksiköt: Emission Reduction Unit (ERU) ja Certified Emission Reduction (CER). (Kotila 2003; ympäristöministeriö 2003; KTM 2002, 2000b) 2.3. Päästöoikeuksien jakotavat Päästöoikeuksien jakotavat voidaan ryhmitellä kolmeen päätyyppiin: 1) perintömenettely (grandfathering), 2) päivitysmenettely (updating) ja 3) huutokauppa (auction). Menettelyistä ilmaiseksi toteutettavia malleja ovat perintö- ja päivitysmenettely, huutokauppamenettelyssä oikeus myydään eniten tarjoavalle. Kotila (2003) erittelee puhtaiden päätyyppien lisäksi erilaisia yhdistelmämalleja, jolloin malleja voi olla jopa kymmeniä tai satoja. Benchmarking on termi, jota käytetään tehokkuusperusteisista alkujakotavoista ja se voidaan liittää sekä perintö- että päivitysmalleihin. (Germain & Steenberghe 2003; Kotila 2003; Honkatukia & al. 2002) Perintömenettely Perintömenettelyllä eli ilmaispäästöannilla (grandfathering) toteutettavassa alkujaossa päästöoikeudet jaetaan ilmaiseksi päästökaupassa mukana oleville toiminnanharjoittajille niiden aiemman toiminnan perusteella. Ongelmana perintömenettelyssä on kuitenkin se, että päästöoikeudet jaetaan jo olemassa oleville toimijoille. Tämä saattaa vaikeuttaa uusien yritysten markkinoille tuloa, sillä päästöoikeudet ovat varallisuuteen verrattavaa omaisuutta. Perintömenettelyssä nähdään myös muita haasteita: menettely ei noudata aiheuttaja maksaa - periaatetta, eikä se ole päästökauppatoimijoille tasapuolinen. Tästä voi seurata muun muassa markkinoiden epätasapaino. (Kotila 2003; Määttä 2000)
18 Päivitysmenettely Muuttuvaan perusvuoteen tai -vuosiin perustuvaa päästöoikeuksien jakotapaa kutsutaan päivitysmenettelyksi. Jakotapa pohjautuu tuotannosta aiheutuviin ominaispäästöihin tai käytetyn polttoaineen energiasisältöön, jolloin tehokkaasta toiminnasta palkitaan myöntämällä päästöoikeuksia. Menettelyn etuna on päästövähennysvelvoitteiden ohjattavuus toimijoille, joilla on mahdollisuus vähentää päästöjä. Ongelmiksi ja haasteiksi muodostuvat kuitenkin muun muassa hallintokustannukset ja markkinatoimien vinoutuminen siten, että mahdollisia päästövähennystoimia jäisi tekemättä. Täten syntyvät kannustimet voivat aiheuttaa epätervettä hintakehitystä. Sähkömarkkinoita esimerkkinä käyttäen: Sähköntoimittajan kannattaisi pyrkiä maksimoimaan tuotantonsa, jotta sille tulevaisuudessa myönnettäisiin mahdollisimman paljon päästöoikeuksia. Toisaalta vähäinen päästöoikeuksien määrä rajoittaa tuotantoa. (Kotila 2003) Huutokauppamenettely Huutokauppamenettelyllä toteutetussa päästökaupassa päästöoikeudet kaupataan huutokauppatilaisuudessa tai markkinoilla jälkikäteen. Menettely on maksullinen, toisin kuin perintö- ja päivitysmallit. Kotilan (2003) mukaan valtion huutokaupatessa päästöoikeuksia voi päästökauppasektoriin kuuluville yrityksille aiheutua suuria alkukustannuksia aikaisemmin ympäristömääräysten ja muun lainsäädännön mukaisesti toimineet toimijat joutuvat maksamaan siitä, että saavat jatkaa toimintaansa. Tämä muutos voi johtaa kariutuneisiin kustannuksiin, eli tilanteeseen, jossa aikaisemmat laskelmat ovat osoittaneet investoinnit kannattaviksi, mutta jotka uusi tilanne on muuttanut tai muuttamassa tappiollisiksi. (Kotila 2003) Huutokaupan eräs uhka on hintahäiriköinti eli päästöoikeuksien hankkiminen kilpailijoiden toiminnan haittaamiseksi. Hintahäiriköinnin kiinnostavuutta vähentää se, että päästöoikeudet ostanut toimija menettää sijoituksensa, mikäli se ei käytä oikeuksia lainkaan. Päästöoikeuksien arvo saattaisi kuitenkin nousta,
19 9 mikäli oikeudet ovat siirrettävissä seuraaville vuosille ja jaksoille, ja jos niistä tulevaisuudessa olisi niukkuutta. Taktiikka saattaisi olla sijoitusmielessä tuottoisa, jolloin hintahäiriköinnistä johtuvan kilpailuaseman parantumisen lisäksi saavutettaisiin toisenlaista taloudellista etua. (Kotila 2003; Honkatukia & al. 2002) Päästöhuutokauppa on Määtän (2000) mukaan ollut päästökaupan piiriin kuuluville yrityksille vastenmielinen ajatus. Vaikka se on teoriassa toimiva, siihen sisältyy monia poliittistaloudellisia ongelmia. Yksi suurimmista ongelmista on kansainvälisen kilpailukyvyn heikkeneminen, koska vain tietyn alueen toimijat ovat päästökauppavelvollisia. Toimijoiden tuotemarkkinoiden ollessa globaalit, päästökaupanalaisille yrityksille syntyy kustannus, jota päästökaupan ulkopuolella olevilla yrityksillä ei ole. Kustannukset siirtyvät edelleen lopputuotteen hintaan, jolloin tuloksena on kansainvälisen kilpailukyvyn heikkeneminen. (Määttä 2000) 2.4. Päästökaupan kustannustehokkuus Päästökauppaa on useissa yhteyksissä perusteltu sillä, että näin ympäristön kuormituksen vähentäminen voi tapahtua kustannustehokkaasti. Kustannustehokkuudella tarkoitetaan halutun vähennyksen aikaansaamista luontoon tulevassa saastekuormituksessa pienimmillä mahdollisilla kustannuksilla (Määttä 2000). Tällöin vähennystoimet allokoituvat niihin päästölähteisiin, joissa ne voidaan toteuttaa edullisimmin. (Tietenberg 2004; Määttä 2000) Kustannustehokkuuden toteutuminen edellyttää, että kuormittajien päästövähennysinvestointien rajakustannukset globaalin saasteen, kuten hiilidioksidin, vähentämiseksi ovat yhtä suuret. Tähän päästään Ollikaisen (2000) mukaan kilpailevilla päästöoikeusmarkkinoilla, joilla päästöoikeuksille muodostuu vakaa tasapainohinta, ja joilla yritykset pystyvät minimoimaan kustannuksiaan. Tällöin saastuttajilla on kannustin vähentää päästöjään, kunnes rajakustannukset ja päästöoikeuden hinta ovat yhtä suuret. Ollikainen (2000) toteaa: Kustannustehokkuudesta seuraa, että se kuormittaja vähentää päästöjään eniten, jolle vähentäminen on edullisinta, koska päästöyksikön vähentäminen
20 10 vähentää päästömäärää yhtäläisesti kuormittajien sijainnista riippumatta. Koska kilpailevilla markkinoilla saastuttajien kohtaama päästöoikeuden hinta on kaikille sama, myös päästöjen vähenemisen rajakustannukset ovat kaikilla saastuttajilla yhtä suuret. Tämä takaa Määtän (2000) mukaan kustannustehokkaan globaalin saasteen vähentämisen. Ollikainen (2000) näkee päästöoikeusmarkkinoiden kustannustehokkuuden ja kaupan hyötyjen perustuvan oletukseen täydellisistä markkinoista: markkinoilla on lukuisia ostajia ja myyjiä, joilla on vapaa pääsy markkinoille, markkinaosapuolilla on täydellinen tieto markkinoista ja tuotteista, jotka ovat tasalaatuisia (homogeenisia). Oletukset eivät kuitenkaan aina ole voimassa. Markkinaepätäydellisyys voi ilmetä Ollikaisen (2000) mukaan kolmessa muodossa: 1) Päästöoikeusmarkkinoilla on vain vähän päästökauppatoimijoita, jolloin yhdelle tai useammalla yrityksellä on markkinavoimaa. Dominoiva yritys pyrkii vaikuttamaan päästöoikeuden hintaan muun muassa minimoidakseen päästövähennyskustannuksiaan. 2) Epätäydellisyys on sidoksissa toimijoiden hyödykemarkkinoihin, vaikka päästöoikeusmarkkinat olisivat täydelliset. Yritysten tuotantopäätökset riippuvat päästövähennystavoitteista, jolloin päästökauppa vaikuttaa väistämättä yrityksen toimiin hyödykemarkkinoilla. 3) Markkinaepätäydellisyys on mahdollista yhtä aikaa sekä hyödykeettä päästöoikeusmarkkinoilla, kun esimerkiksi vain tietyt toimialat ovat mukana päästökaupassa. Tällöin toimijoista tulee kilpailijoita paitsi hyödyke- myös päästöoikeusmarkkinoilla. (Määttä 2000; Ollikainen 2000) Ratkaisevin vaikutus päästökaupan kustannuksiin on päästöoikeuden hinnan muodostumisella. Alhaisilla päästöoikeuksien hinnoilla päästökaupan voidaan arvioida laskevan päästöjen vähennyskustannuksia selvästi. Honkatukian (2002) mukaan tämä johtuisi siitä, että kotimaiset rajoituskustannukset asettuisivat selvästi päästöoikeuden hintaa korkeammiksi, jolloin rajoitusten toteuttaminen muualla, siis ostamalla päästöoikeuksia, olisi edullisempaa. Mikäli
21 11 päästöoikeuksien hinta 2 muodostuu kalliiksi, päästökauppa lisää kustannuksia. Päästöoikeuksiin ja -kiintiöihin pohjautuneilla päästökauppajärjestelmillä on historiallisesti katsottuna saavutettu hyviä tuloksia. Kauppa- ja teollisuusministeriön (2000) selvityksen mukaan päästökaupan etuna on se, että päätökset koko järjestelmän päästörajoista ja allokaatioperusteista tehdään jo järjestelmän suunnittelu- ja käynnistysvaiheessa. Tämä hyödyttää yrityksiä, joilla on vapaus päättää käytettävästä teknologiasta samalla, kun ne voivat verrata teknologian kustannusta päästöoikeuden hintaan. Näin ollen kaikilla toimijoilla on vapaus valita ratkaisunsa päästöjen vähentämiselle. Määttä (2000) tähdentää yritysten välisen kaupankäynnin olleen kaikkien toimivien päästökauppajärjestelmien ytimenä. Lisäksi hän korostaa yksityisten tahojen liittämisen kaupankäyntiin edesauttavan markkinoiden aktiivisuutta ja kaupankäynnin tehokkuutta. (Kotila 2003; Honkatukia 2002; KTM 2000a; Määttä 2000) 2 Päästöoikeuden hinnan muodostumista on käsitelty tarkemmin kappaleessa 4.1.
22 12 3. EUROOPAN UNIONIN PÄÄSTÖKAUPPA 3.1. YK:n ilmastosopimus ja Kioton pöytäkirja Vuonna 1988 pidettiin Torontossa kasvihuoneilmiötä käsittelevä kokous, jonka julkilausumassa todettiin ensimmäistä kertaa yleisellä tasolla tarve torjua kasvihuoneilmiö. Lisäksi asetettiin tavoitteita päästöjen vähentämiselle ja kansainvälisen ilmastosopimuksen aikaansaamiselle. Samalla muodostettiin hallitusten välinen ilmastopaneeli (Intergovernmental Panel on Climate Change, IPCC), jonka tehtävä on arvioida kasvihuoneilmiötä, sen vaikutuksia sekä vastaja sopeutumistoimia. (UNFCCC 2005; VTT 2004; Ivars 1994) Vuosi 1990 oli käännekohta kasvihuoneilmiön kansainvälisessä käsittelyssä sadat tiedemiehet olivat IPCC:n loppuraportissa yksimielisiä kasvihuoneilmiöstä ja ihmisen toiminnan osuudesta sen voimistumiseen. Vuonna 1992 hyväksyttiin YK:n ilmastonmuutoksen puitesopimus ja vuonna 1997 ilmastosopimusta 3 täydentävä Kioton pöytäkirja, joka asettaa sitovia velvoitteita 36 teollisuusmaalle (Annex I), joiden välillä pöytäkirjan mukainen päästökauppa on mahdollista. Pöytäkirjassa teollisuusmaat ovat sitoutuneet vähentämään kuuden kasvihuonekaasun 4 päästöjä keskimäärin vähintään 5,2 % vuoden 1990 päästöistä. Kioton pöytäkirjan mukainen velvoite on täytettävä vuosina , mutta vuoteen 2005 mennessä sopimuksen allekirjoittaneiden maiden on osoitettava edistyneensä sitoumusten täyttämisessä. Yleisvelvoite on pöytäkirjassa jaettu edelleen maakohtaisiksi velvoitteiksi. (UNFCCC 2005; ympäristöministeriö 2002; KTM 2000a; Ivars 1994) 3 Puitesopimusta kutsutaan myös ilmastosopimukseksi, jonka Suomi allekirjoitti vuonna Hiilidioksidi (CO 2 ), metaani (CH 4 ), typpioksiduuli eli ilokaasu (N 2 O) ja fluoriyhdisteet (fluorihiilivedyt HFC, perfluorihiilivedyt PFC ja rikkiheksafluoridi SF 6 ). Kasvihuonekaasuista merkittävimpiä ovat hiilidioksidi, metaani ja typpioksiduuli, jotka vastaavat 97 % kasvihuonekaasuista.
23 EU:n päästökauppa ja päästökauppadirektiivi Toukokuussa 2002 Euroopan unioni (EU) ja kaikki sen jäsenmaat ratifioivat Kioton pöytäkirjan, jonka mukaan osapuolet voivat sopia yhteisestä päästövähennysten toteuttamisesta. EU vastaa päästötavoitteista yhteisönä, jonka vähennysvelvoite on 8 % Kioton pöytäkirjan ensimmäisenä velvoitekautena Velvoite on jaettu jäsenmaiden kesken EU:n sisäisessä taakanjakosopimuksessa, jossa Suomi on sitoutunut pitämään kasvihuonekaasujen päästöt keskimäärin vuoden 1990 tasolla. (VTT 2004; Tilastokeskus 2003; ympäristöministeriö 2003, 2002; KTM 2003a, 2000a; Ivars 1994) Vuonna 2001 Euroopan komission vihreä kirja 5 käynnisti keskustelun kasvihuonekaasujen päästökaupan soveltuvuudesta ja toimivuudesta Euroopan unionissa. Euroopan parlamentti ja neuvosto hyväksyivät komission direktiiviehdotuksen: Kasvihuonekaasujen päästöjen päästöoikeuksien kaupan järjestelmän toteuttamisesta yhteisössä, yhteisön laajuiseksi päästökauppadirektiiviksi (2003/87/EY). Direktiivin tarkoituksena on täyttää ilmastonmuutosta koskevan YK:n ilmastosopimuksen sekä Kioton pöytäkirjan mukaiset velvoitteet, jotka astuvat voimaan vuonna 2008 alkavalla Kioto-kaudella. (Reklev 2004; KOM 2003a; UNFCCC 2003; Honkatukia 2002; Forsström & al. 2001) Päästökauppadirektiivillä on perustettu yhteisön laajuinen kasvihuonekaasujen päästöoikeuksien kauppajärjestelmä. Euroopan unionissa vuoden 2005 alussa alkava ensimmäinen päästökauppakausi koskee hiilidioksidia (CO 2 ), joka on merkittävin ihmisperäisestä toiminnasta peräisin oleva kasvihuonekaasu. Euroopan unionin päästökauppa toteutetaan cap-and-trade -järjestelmällä, jossa päästöjen vähentäminen perustuu siihen, että päästökaupassa mukana oleville toimijoille myönnetään päästöoikeuksia etukäteen. Jakomallina käytetään pääosin ilmaista alkujakoa, mutta unionin jäsenmaiden on myös mahdollista huutokaupata osa päästöoikeuksista 6. (EU 2005; KTM 2004a; ympäristöministeriö 2002) 5 Tiettyä politiikan alaa koskeva, komission julkaisema keskusteluasiakirja, jonka avulla esitetään tulevien hankkeiden suuntaviivoja. 6 Huutokaupattavien päästöoikeuksien osuus voi olla enintään 5 %:ia kaudella ja kaudella enintään 10 %:ia.
24 14 Euroopan unionissa päästökauppaa käydään päästömääräyksiköillä, joista käytetään nimitystä: Emission Trading Scheme Allowance (EUA). Yksi päästöoikeus oikeuttaa yhden hiilidioksiditonnin (tco 2 ) päästöön. Päästöoikeudet ovat siirrettävissä Euroopan unionin sisällä sekä sellaisten unionin ulkopuolisten maiden toimijoiden kanssa, joilla on EU:n hyväksymä vastaava päästökauppajärjestelmä. Mikäli yrityksellä on yli- tai alijäämää oikeuksista, se voi myydä sekä ostaa oikeuksia vapaasti yleiseurooppalaisilla päästöoikeusmarkkinoilla. Päästökauppakauden sisällä oikeuksia voidaan siirtää kalenterivuodelta toiselle. Ensimmäisen päästökauppakauden ja Kioto-kauden välillä on kuitenkin epäjatkuvuuskohta, sillä toimijalta ensimmäiseltä kaudelta yli jääneitä päästöoikeuksia (EUA) ei voida siirtää toiselle kaudelle. Vastaavasti toiselta kaudelta ei voida lainata oikeuksia ensimmäiselle kaudelle. (Energiamarkkinavirasto 2005; EU 2005; GSN 2004; KTM 2004a; Victor & House 2004) Päästökauppadirektiivi edellyttää, että päästökaupassa mukana olevat toiminnanharjoittajat palauttavat vuosittain päästökauppaviranomaiselle kalenterivuoden toteutuneita päästöjään vastaavan määrän päästöoikeuksia seuraavan vuoden huhtikuun loppuun mennessä. Jos toimija ei palauta päästöjään vastaavaa määrää oikeuksia, seuraa toimijalle niin sanottu non-compliance-sakko. Kaudella sakko on 40 ylitettyä hiilidioksiditonnia (tco 2 ) kohden ja 100 /tco 2 jaksolla Seuraamusmaksu on pyritty asettamaan tuntuvaksi verrattuna oikeuksien markkinahintaan, vaikka päästöoikeusmarkkinoilla muodostuvaa hintaa ei voida etukäteen ennustaa. Rangaistusmaksun jälkeenkin toimijan on hankittava tarvittavat päästöoikeudet. Rangaistuksen tarkoitus on tehdä päästöjen ylittämisestä ja velvoitteen laiminlyönnistä toimijoille epäedullista, jotta ne pyrkisivät vähentämään päästöjään. (KTM 2004a; päästökauppalaki 683/2004; KOM 2003a,b)
25 Kioton mekanismit ja linkkidirektiivi Päästökauppadirektiivin poliittisena taustana ovat Kioton pöytäkirjaan sisältyvät, kasvihuonepäästöjen vähentämisessä käytettävät keinot: projektikohtainen yhteistoteutus (JI), puhtaan kehityksen mekanismi (CDM) ja kansainvälinen päästökauppa (ET). Euroopan yhteisön komission linkkidirektiivin KOM(2003) 403 mukaan päästövähennysmekanismien kytkeminen yhteisön sisäiseen päästökauppaan on mahdollista. (KOM 2003a; ympäristöministeriö 2005; 2003) Kioton joustomekanismit mahdollistavat kasvihuonekaasujen vähentämisen siellä, missä se on edullisinta ja kustannustehokkainta. Kioton sopimuksen mukaan kehitysmaissa toteutettavissa investointihankkeissa (CDM) aikaansaadut sertifioidut päästövähennysyksiköt (CER, Certified Emission Reduction) voidaan hyödyntää teollisuusmaiden päästövähennysvelvoitteiden täyttämisessä. Yhteistoteutushankkeella (JI) voidaan teollisuusmaiden kesken harjoittaa vaihdantaa päästövähennysvelvoitteita aikaansaavien hankkeiden toteutuspaikan suhteen. (EU 2005; KTM 2004a; KOM 2003a; ympäristöministeriö 2003) Sekä JI- että CDM-hankkeista saadut hyvitykset ovat linkkidirektiivin mukaan muunnettavissa EU:n päästöoikeuksiksi (EUA), ja niitä voidaan käyttää osana yhteisön päästökauppajärjestelmää. Toiminnanharjoittajat voivat käyttää CERyksiköitä vuodesta 2005 alkaen, ja vuodesta 2008 lähtien JI-hankkeilla aikaansaatuja päästövähennysyksiköitä (ERU, Emission Reduction Unit). Kioton pöytäkirjan sääntöjen mukaan CER- ja ERU-yksiköitä voidaan siirtää osapuolelta toiselle ja ne ovat samanarvoisia ja keskenään vaihtokelpoisia osapuolen pyrkiessä täyttämään velvoitteensa. Hallituksen esityksen (HE 49/2004vp) mukaan linkkidirektiivi lisää toiminnanharjoittajien vaihtoehtoisia menettelytapoja ja kilpailua päästökaupassa. Linkkidirektiiviehdotuksen kytkeminen EU:n päästökauppaan on mahdollista Kioton pöytäkirjan tultua voimaan 7 helmikuussa (Cederlöf 2005; EU 2005; HE 49/2004vp; Kimpanpää 2004; KTM 2004a, 2001; KOM 2003a; ympäristöministeriö 2003) 7 Kioton pöytäkirja astui voimaan 16. helmikuuta Edellytyksenä oli, että vähintään 55 maan oli ratifioitava pöytäkirja ja lisäksi ratifioineiden teollisuusmaiden kasvihuonekaasupäästöjen tuli olla 55 % kaikkien teollisuusmaiden päästöistä. Maailman suurimmat saastuttajat: USA, Kiina ja Intia, eivät ole ratifioineet pöytäkirjaa.
26 Päästökaupan toteutus Suomessa Suomen päästökauppalaki tuli voimaan vuonna Samalla otettiin käyttöön päästökauppajärjestelmän valmistelun kannalta välttämättömät säännökset: kasvihuonekaasujen päästölupa, päästöjen tarkkailua ja raportointia sekä todentamista koskevat säännökset Suomen ilmastostrategia Suomen kansallisen ilmastostrategian tavoite on varmistaa, että maamme saavuttaa sille Kioton pöytäkirjassa ja EU:ssa sovitut kasvihuonekaasujen vähennystavoitteet. Ilmastostrategian valmistelu aloitettiin vuonna Arvioinnin avulla koottiin kansallisen ilmastostrategian taustaraportti, jonka pohjalta valmisteltiin eduskunnalle annettu ilmastopoliittinen selonteko (VNS 1/2001 vp, ). Selonteossa linjattu ilmastostrategia perustuu kasvihuonekaasupäästöjä rajoittavaan politiikkaan eli kansallisiin toimiin Suomen kansainvälisten sitoumusten täyttämiseksi. Hallitus hyväksyi selonteon maaliskuussa Kauppa- ja teollisuusministeriö koordinoi ilmastostrategian toimeenpanoa, jossa Kioton ilmastosopimuksessa sovitut Kioton mekanismit ovat mukana. (Energiamarkkinavirasto 2004; KTM 2004, 2003b,c; valtioneuvosto 2004a; ympäristöministeriö 2003) Suomessa vuotuiset päästöt ovat vaihdelleet muun muassa talouden ja energiavaltaisen teollisuuden kehityksestä sekä sähkön tuonnin määrästä riippuen. Vuonna 2002 Suomen kasvihuonekaasupäästöt olivat yhteismitalliseksi muutettuina noin 82 milj. hiilidioksiditonnia (tco 2 ). Päästöt olivat noin 5 milj. tco 2 korkeammat kuin vuoden 1990 päästöt, joihin Kioton pöytäkirjan velvoitteet perustuvat. Tilastokeskuksen arvion mukaan kasvihuonekaasupäästöjä eniten aiheuttavan energiasektorin päästöjen määrä on entisestään lisääntynyt. Sen sijaan maataloudesta ja jätteistä aiheutuvat päästöt ovat laskeneet. Yleisesti on kuitenkin arveltu, että Suomelle asetettu päästötaso, ylitetään 10 miljoonalla hiilidioksiditonnilla ensimmäisellä päästökauppajaksolla. (Hemminki 2005; VTT 2004; Tilastokeskus 2003; ympäristöministeriö 2002; Forsström & al. 2001)
27 Päästökauppalaki Suomen päästökauppalaki (683/2004) tuli voimaan vuonna Lailla pantiin täytäntöön kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta annettu Euroopan parlamentin ja neuvoston direktiivi (2003/87/EY), jäljempänä päästökauppadirektiivi. Lakia sovelletaan liitteessä 1 mainittujen laitosten ja prosessien hiilidioksidipäästöihin. (Päästökauppalaki 683/ ; KTM 2004d, 2003c; ympäristöministeriö 2003) Kansallisena päästökauppaviranomaisena Suomessa toimii kauppa- ja teollisuusministeriön alainen Energiamarkkinavirasto. Päästökauppaviranomaisen tehtäviin kuuluu muun muassa päästölupien myöntäminen ja valvominen, päästökaupparekisterin ylläpitäminen, päästökaupasta johtuvien velvoitteiden noudattamisen valvominen ja päästökauppatodentajien hyväksyminen. Kauppa- ja teollisuusministeriö vastaa yhdessä Energiamarkkinaviraston kanssa päästölupien myöntämisestä ja päästöoikeuksien jakamisesta. (Päästökauppalaki 683/2004; KTM 2004d, 2003c, 2000a; ympäristöministeriö 2003) Päästökaupassa mukana olevat toimijat Vuoden 2005 alussa alkavalla ensimmäisellä päästökauppajaksolla päästökauppadirektiivin (2003/87/EY) alaisilla tuotantolaitoksilla, sähkön ja lämmön tuotannon osalta yli 20 megawatin tehoisilla laitoksilla 8, raudan ja teräksen tuotantolaitoksilla, öljynjalostus-, rakennusmateriaalien ja sementin tuottajilla sekä massan ja paperin tuotantolaitoksilla, on oltava päästökauppadirektiivin edellyttämä päästölupa hiilidioksidin päästämiseksi ilmakehään. Päästöluvan myöntää kansallinen päästökauppaviranomainen, joka rekisteröi päästöoikeudet laitoksittain toiminnanharjoittajille. (GSN 2004; KTM 2004a; valtioneuvosto 2004a; KOM 2003b,c) 8 pois lukien ongelma- ja yhdyskuntajätteen polttolaitokset
28 18 Ensimmäisellä päästökauppakaudella päästökauppadirektiivi koskee koko EU:n alueella noin :tta, ja Suomessa yrityksessä 530:tä tietyt kriteerit (Liite 1) täyttävää laitosta. Järjestelmä kattaa suurten teollisuuslaitosten ja tiettyjen energialaitosten hiilidioksidipäästöt, joiden arvellaan olevan noin 46 % Euroopan yhteisön kaikista CO 2 -päästöistä, ja noin 60 % Suomen päästöistä vuonna Lisäksi Suomi on hakenut komissiolta erikseen lupaa sisällyttää päästökaupan piiriin sellaisia kaukolämmön tuotantolaitoksia, joiden nimellinen lämpöteho on 20 megawattia tai pienempi. (Energiamarkkinavirasto 2005; päästökauppalaki 683/2004; KTM 2004a, 2003a; valtioneuvosto 2004a; Honkatukia & al. 2002; Honkatukia 2000) Kansallinen alkujako ja päästöoikeuksien määrä Päästöoikeudet jaetaan kaupan piiriin kuuluville päästöluvan omaaville laitoksille perustuen päästökauppadirektiivin edellyttämiin, jäsenmaiden kansallisiin jakosuunnitelmiin (National Allocation Plan, NAP). Jakosuunnitelmissa määritellään päästökauppamekanismin avulla hiilidioksidipäästöjen vähentämistavoite. Jako voidaan suorittaa joko kokonaan ilmaiseksi perintömenetelmällä tai osittain huutokauppaamalla oikeudet eniten maksavalle. Kansallinen jakosuunnitelma laaditaan EU:n päästökauppakauden jälkeen toiselle kaudelle ( ) ja sen jälkeen seuraaville viisivuotisjaksoille. Kuviossa 2 on esitetty Euroopan unionin päästökaupan rakenne ja linkittyminen kansallisella ja kansainvälisellä tasolla. (Energiamarkkinavirasto 2005; EU 2005; GSN 2004; KTM 2004a; päästökauppalaki 683/2004; valtioneuvosto 2004a; KOM 2003c; ympäristöministeriö 2003, 2002) 9 Energiamarkkinavirasto on myöntänyt 20. tammikuuta 2005 mennessä 350 päästölupaa.
29 19 Kuvio 2. Päästökaupan rakenne kansallisella ja kansainvälisellä tasolla (KTM 2000a).
30 20 Valtioneuvosto hyväksyi elokuussa 2004 esityksen päästöoikeuksien kansalliseksi jakosuunnitelmaksi vuosiksi Jakosuunnitelman mukaan Energiamarkkinavirasto kirjaa helmikuun 28. päivään mennessä kansallisessa rekisterissä olevan laitoksen tilille myöntämispäätöksen mukaisen määrän päästöoikeuksia, jotka jaetaan päästökauppalaissa toiminnan luonteen tai tuotettavan tuotteen perusteella ryhmitellyille laitoksille. Päästöoikeudet jaetaan maksutta perustuen: vuosien päästöhistoriaan, tuotantoon, polttoaineen käyttöön sekä ensimmäisellä päästökauppakaudella käytössä olevaan tuotantokapasiteettiin. Alkujaossa käytettävä perintömenetelmä ei kuitenkaan sovellu sellaisenaan laitoksiin, jotka ovat valmistuneet vuonna 1998 tai sen jälkeen. Sama pätee myös teollisuusalueisiin, missä on tapahtunut tarkastelujaksolla yksittäisten laitosten tai polttolaitosten muutoksia. Näille laitoksille on erikseen kehitetty päästöoikeuksien jakoperusteet valmistumisvuoden mukaan. Päästökauppalain mukaan laitoksen päästöoikeudet lasketaan laitoksen tai sen tuotannon osien osalta erikseen ja laitoksen päästöoikeuksien kokonaismäärä saadaan erikseen laskettujen oikeuksien summana. Valtioneuvosto vahvisti päästöoikeuksien kokonaismääräksi 136,5 miljoonaa tco 2, johon sisältyy 2,5 miljoonaa tco 2 varauksena uusille osallistujille. (Päästökauppalaki 683/2004; valtioneuvosto 2004a) Euroopan komissio hyväksyi Suomen kansallisen jakosuunnitelman lokakuussa Energiamarkkinavirasto myönsi marraskuussa 2004 ensimmäiset päästöluvat noin 110 päästökauppalain alaiselle laitokselle. Valtioneuvoston päätös laitoskohtaisten päästöoikeuksien myöntämisestä saatiin 21. joulukuuta Eräiden jäsenmaiden, kuten Iso-Britannian, jakosuunnitelmat ovat vielä kesken, vaikka ensimmäinen päästökauppajakso on tätä työtä kirjoitettaessa alkamassa. (Point Carbon 2005a; KTM 2004a,c,e; Leskelä 2004; valtioneuvosto 2004a; Silvennoinen & Antila 2003; Honkatukia 2002)
31 Päästöoikeudet kirjanpidossa Päästöoikeuksia on aiemmissa tutkimuksissa usein verrattu varallisuuteen, jolla voidaan käydä kauppaa eri toimijoiden välillä kansainvälisillä ja kansallisilla päästöoikeusmarkkinoilla. Erityisen kiinnostuksen kohteena on ollut päästöoikeuden hinnan muodostuminen. Ennusteet ovat vaihdelleet 5 ja 25 euron välillä. Päästöoikeuksien ja myöhemmin mukaan tulevien päästövähenemien 10 markkinat sekä niiden ominaisuudet vaikuttavat päästökaupassa mukana olevien yritysten liiketoimintaan. Markkinoilla muodostuvasta päästöoikeuden hinnasta aiheutuu uusi kustannus- ja varallisuuserä päästökaupan alaisten laitosten taseisiin. (Energiamarkkinavirasto 2005; GSN 2004; KTM 2004a; Reklev 2004; Victor & House 2004; KOM 2003b; Honkatukia 2002; Määttä 2000) Päästökauppatoimijan on vuosittain maaliskuun loppuun mennessä toimitettava Energiamarkkinavirastolle todennettu 11 päästöselvitys edellisenä kalenterivuonna syntyneistä päästöistä. Koska toimija on velvollinen palauttamaan kalenterivuonna toteutuneita päästöjään vastaavan määrän päästöoikeuksia seuraavan vuoden huhtikuun 30. päivään mennessä, alkujaon ja päästöoikeuksien palautuksen väliin jää kaksi kuukautta ( ) aikaa. Tämä mahdollistaa puuttuvien päästöoikeuksien hankkimisen markkinoilta sekä oikeuksien lainaamisen meneillään olevalta vuodelta edellisen vuoden velvoitteen täyttämiseksi. Lainaus kuitenkin vähentää meneillään olevan vuoden päästöoikeuksien määrää. Päästökauppatoimijoiden haasteena onkin rakentaa järjestelmä, jolla voidaan seurata päästöoikeustasetta yhdessä päästöoikeuksien kirjan-pidollisen käsittelyn kanssa. (KTM 2005, Päästökauppalaki 683/2004; KOM 2003a;b) 10 ns. linkkidirektiivin kautta mukaan tulevilla JI- ja CDM-hankkeilla hankitut päästövähenemät 11 Energiamarkkinavirasto hyväksyy todentajat, joiden tulee olla taloudellisesti ja toiminnallisesti riippumattomia todennettavista laitoksista. Todentajien pätevyyttä arvioi Mittatekniikan keskuksen akkreditointiyksikkö (FINAS). (KTM 2005)
32 IFRS-standardit Kaikilta Euroopan unionin alueen julkisilla pääomamarkkinoilla noteeratuilta yrityksiltä edellytetään IFRS-standardien 12 mukaisen konsernitilinpäätöksen julkistamista vuodesta 2005 alkaen. Euroopan yhteisiksi valitut IFRS-standardit ovat kansainvälisesti hyväksyttyjä ja maailmanlaajuisia standardeja, joilla tulee olemaan laaja käyttäjäkunta myös Euroopan ulkopuolella. International Accounting Standards Board (IASB) on Euroopan yhteisön ulkopuolinen yksityisoikeudellinen elin, joka laatii ja antaa IFRS-standardit. Hallituksen esityksen (HE 209/2004) mukaan Suomessa IFRS-kirjanpitovelvollisia ovat julkiset pörssiyhtiöt ja yritykset, jotka ovat hakeneet arvopapereitaan julkisen kaupankäynnin kohteeksi 13. (HE 209/2004; IASB 2004; KHT 2004; RATA 2004) IFRIC (International Reporting Interpretations Committee) on IASB:n alainen osasto, joka tulkitsee IASB:n laatimia standardeja. Säännökset päästöoikeuden kirjanpidollisesta käsittelystä ovat alkutekijöissä. IFRIC julkaisi 2. joulukuuta 2004 päästökauppaa koskevan tulkintaluonnoksen IFRIC 3 Emission Rights, joka täsmentää päästöoikeuksien kirjaamista päästökauppaa käyvien toimijoiden IFRS-standardin mukaiseen kirjanpitoon. IFRS-käytännön osalta tiedetään kuitenkin olennaiset seikat päästöoikeuksista, jotka ovat: 1) aineettomia oikeuksia 2) yksilöitävissä tunnusnumeron perusteella ja 3) voimassa vain tietyn määräajan. (IFRIC 2004; Nuotio 2004) Tulkinnan mukaan päästökaupassa yritykselle syntyy omaisuuserä ja siirtovelka. Saatu päästöoikeus on yritykselle omaisuuserä, jota käsitellään aineettomana hyödykkeenä (IAS 38). IFRIC:n tulkinta edellyttää päästöjä tuottavien yritysten huomioivan vastuunsa palauttaa päästöjään vastaava määrä oikeuksia. Yhtiön tuottaessa päästöjä syntyy siis päästöoikeuksien palautusvelvollisuus (ja mahdollinen päästöoikeuden ylitysmaksu), joka aiheuttaa yritykselle varauksen 12 Sisältävät (aikaisemmat) IAS-standardit 13 IFRS-standardeja noudattaen laadittuja tilinpäätöksiä valvoo esityksen mukaan rahoitus- ja arvopapereita valvova viranomainen eli Rahoitustarkastus (RATA). Tilinpäätöstä koskevissa erimielisyystilanteissa IFRS-kirjanpitovelvollinen voi pyytää kirjanpitolautakunnan (KILA) lausunnon.
33 23 kirjaamisvelvollisuuden (IAS 37). Ilmaiseksi saadut päästöoikeudet ovat julkista avustusta, joka tuloutetaan toteutuneiden päästöjen mukaan (IAS 20). Toiminnanharjoittajan tekemä varaus (siirtovelka) ja aineeton oikeus kuitataan (clearing) päästöoikeuksien palautushetkellä. (IASB 2004; Nuotio 2004; Rytilahti 2004; Vainio 2004) IFRIC:n tulkinnan mukaan yritykset voivat kirjata valtiolta saadut päästöoikeudet aineettomina hyödykkeinä (oikeuksina) taseeseensa. Päästöoikeuksiin sovelletaan täten aineettomien oikeuksien arvostusta koskevia säännöksiä (IAS 38), joista ei tehdä muita poistoja kuin arvonalentumispoistoja. IFRS:n mukainen päästöoikeuden arvostaminen aineettomana oikeutena voidaan toteuttaa kahdella tavalla: 1) hankintamenona, josta on vähennetty poistot ja mahdolliset arvonalentumiset tai vaihtoehtoisesti 2) uudelleenarvostusmenetelmänä, jota on käytetty tutkielman kokeellisessa osuudessa. Menetelmien erona on päästöoikeuksien arvon-muutoksen huomioiminen. Uudelleenarvostusmenetelmän mukaan päästöoikeus arvostetaan käypään arvoonsa, jolloin päästöoikeuden arvonnousu esitetään omassa pääomassa. Arvonnousu realisoituu oikeuksien luovutushetkellä. Vastaava varauksen määrän kasvu esitetään tuloslaskelmassa liiketoiminnan muina kuluina. Hankintamenomenetelmässä arvonmuutosta ei huomioida. (IFRIC 2004; Nuotio 2004) Päästöoikeus Suomen kirjanpitolainsäädännössä Suomen kirjanpitolaki ei sisällä päästöoikeuksien erityissäännöksiä. Kauppa- ja teollisuusministeriön alainen kirjanpitolautakunta (KILA), jonka tehtävänä on muun muassa lausuntojen ja ohjeiden antaminen kirjanpitolain soveltamisesta, ei ole vielä antanut selvitystään päästöoikeuksien suomalaisen lainsäädännön mukaisesta kirjanpidollisesta käsittelystä. Lisäksi verotukselliset kysymykset, jotka koskevat arvonlisäverotusta ja tuloverotusta, ovat vielä avoinna. Tuloverotuksellisten ongelmakohtien käsittelyä hankaloittaa se, että selvitys verolainsäädännöstä tehdään kirjanpitolautakunnan ohjeen valmistuttua. Arvonlisäverotuksen kohdalla on kyse nykyisen lainsäädännön tulkinnasta. (KILA 2005; Nuotio 2004; Rytilahti 2004)
34 24 4. PÄÄSTÖOIKEUDEN HINTA JA MARKKINAT Forsström & al. (2001) kuvaavat päästökauppaa siten, että päästökauppa-alueelle annetaan vähennystavoite, joka sitoo alueen kokonaispäästöjen kehityksen tavoitetasolle uudessa tasapainoratkaisussa. Euroopan unionin päästökaupassa laitokset voivat toimia niille ilmaiseksi myönnettyjen päästöoikeuksien rajoissa. Jos päästöt alittavat päästöoikeuksien oikeuttaman päästömäärän, ylimääräiset oikeudet voidaan myydä alijäämäisille yrityksille. Toisaalta alijäämätilanteessa yritys joutuu ostamaan päästöoikeuksia ylijäämäisiltä toimijoilta. Näin päästöoikeuksille syntyy Euroopan laajuiset markkinat sekä hinta, joka määräytyy kysynnän ja tarjonnan mukaan. Päästökaupan tavoitteena on tuottaa yhteiskunnan haluama päästövähennys pienimmin mahdollisin yhteiskunnallisin kustannuksin. Päästökaupan erityispiirre on markkinavaihdannan ja -hinnan luominen päästöille. (KTM 2004a; Siitonen 2004a; Forsström & al. 2001; Ollikainen 2000) 4.1. Päästöoikeuden hinnan muodostuminen EU:n päästökaupassa Päästöoikeuksien hinta määräytyy markkinoilla kysynnän (D) ja tarjonnan (S) mukaan. Nykänen (2004) ja Siitonen (2004b) määrittelevät päästöoikeuksien kysyntään ja tarjontaan vaikuttavat tekijät seuraavasti: - kansainväliset sopimukset, - kansainvälinen ilmastopolitiikka, - poliittiset linjaukset, kuten kansalliset alkujakopäätökset päästöoikeuksien määrästä, - polttoaineiden hintakehitys sekä suuret energiapoliittiset linjaukset, kuten lisäydinvoiman hankkiminen, - mahdolliset päästöoikeuksien kaupankäynnin rajoitteet, - JI- ja CDM-päästövähennyshankkeet ja niiden toteutettavuus, - päästöoikeuksien säästäminen ja lainaaminen eri vuosien välillä, - teknologiset päästöjen vähennysmahdollisuudet päästökauppasektorilla ja - taloudelliset suhdanteet: tuotannon koko ja investoinnit.
35 25 Siitonen (2004a,b) toteaa päästökaupassa mukana olevien toimijoiden päästövähennyskeinojen kustannusten ja päästövähennystavoitteen vaikuttavan päästöoikeuksien markkinahintaan (Kuvio 3). Päästövähennystavoitteet määräytyvät kansallisten ja kansainvälisten poliittisten päätösten sekä sopimusten perusteella, jolloin päästövähennystavoitetta kuvaava vihreä käyrä kuviossa 3 on pystysuora. Päästövähennyskustannuksiin vaikuttaa muun muassa energiantuotannossa käytetyn polttoaineen hinnannousu, mikä lisää päästöoikeuksien kysyntää vaikka päästövähennystavoite pysyisi ennallaan. (Siitonen 2004a,b; Silvennoinen & Antila 2003; Honkatukia 2002) Kuvio 3. Päästöoikeuden markkinahinnan muodostuminen (Siitonen 2004a,b; Silvennoinen & Antila 2003) Päästöoikeuksien markkinakysyntä (D) saadaan laskemalla kaikkien yritysten kysyntäkäyrät yhteen: Kysyntä kasvaa, kun markkinoille tulee uusia toimijoita ja tai taloudellinen aktiviteetti lisääntyy (tuotantoteknologian pysyessä ennallaan). Päästöoikeuksien kokonais- eli markkinakysyntä riippuu päästökaupassa mukana olevien toimijoiden kyvystä suoriutua päästövelvoitteistaan, toisin sanoen
36 26 yksittäisen toimijan kyvystä hallita hiilidioksidipäästöjään. Toimijan päästövähennyskeinoja ovat muun muassa: polttoaineen vaihtaminen, tuotannon optimointi tai vähentäminen, investointi uuteen tuotantoteknologiaan tai päästövähennyshankkeiden tekeminen linkkidirektiivin puitteissa. Päästövähennystoimet, jotka ovat edullisempia eli rajakustannuksiltaan alhaisempia kuin päästöoikeuksien markkinahinta, kannattaa toteuttaa. (Nykänen 2004; Siitonen 2004a,b; Partanen & al. 2004; KTM 2003d, Ollikainen 2000). Päästöoikeuksien kokonaistarjonta (S) on ulkoapäin määräytyvä ja näyttäytyy yrityksille annettuna vastaten liikkeelle laskettujen oikeuksien määrää. Päästöoikeuksien kokonais- eli markkinatarjontaan vaikuttavat: päästövähennystavoitteen mukaisesti laadittavat kansalliset alkujakosuunnitelmat (NAP), Kioton hankemekanismeista (JI/CDM) aikaansaatujen päästövähenemien rekisteröinti EU:n päästökauppajärjestelmään sekä toimijoiden kyky hallita päästötavoitettaan teknologiaa parantavin investoinnein. Tarjonnan ennakoitavuutta heikentää poliittisten linjausten vaikutus esimerkiksi alkujakosuunnitelmat ovat kansainvälisen politiikan tuloksena kansallisella tasolla tehtyjä poliittisia päätöksiä, jotka tosin pohjautuvat päästöjen puolueettomaan todentamiseen. Lisäksi kokonaistarjontaan heijastuvat kansalliset lainsäädännöt, joihin omalta osaltaan taas vaikuttavat EU-direktiivit. (Nykänen 2004; Siitonen 2004a,b; Partanen & al. 2004; KTM 2003d, Ollikainen 2000) Markkinahinnan (P) muutoksia voidaan analysoida tarkastelemalla päästöoikeuksien kysyntään ja eksogeenisesti määräytyvään tarjontaan vaikuttavia määrittäjiä, sekä tekemällä herkkyystarkasteluja määrittäjien muutoksista. Esimerkiksi voidaan ottaa tilanne, jossa poliittiset päätöksentekijät päättävät kiristää päästövähennystavoitteita (Kuvio 4). Tällöin päästöoikeuksien tarjonta (S) supistuu (S 0 S 1 ) ja uudessa tasapainossa hinta nousee (P 0 P 1 ) päästöoikeuksien ylikysynnän tasapainottumisen vuoksi. (Silvennoinen & Antila 2003; Honkatukia 2002; Ollikainen 2000)
37 27 Kuvio 4. Päästövähennystavoitteen kiristymisen vaikutus päästöoikeuden markkinahintaan. Taloudellisen aktiviteettitason nousu johtaa kuvion 4 vasemmanpuoleisen kuvion kysyntäkäyrän D 0 siirtymiseen oikealle ja nostaa, ceteris paribus, päästöoikeuden hintaa vaikka päästöoikeuskiintiöt pysyisivätkin ennallaan. Mutta mikäli päästövähennyskustannukset hiilidioksiditonnia kohti (/tco 2 ) kasvavat, eli päästöjen vähentäminen käy entistä vaikeammaksi olemassa olevalla teknologialla, nousee päästöoikeuksien hinta päästövähennyskeinojen kustannuskäyrän siirtyessä vasemmalle (Kuvio 5: hintojen nousu P 0 P 1 ). Jos poliittiset päättäjät samanaikaisesti kiristävät päästövähennystavoitteita ja/tai talouden aktiviteettitaso kasvaa, niin hinta nousee edelleen tasolle P 2. Kuvio 5. Päästövähennystavoitteen ja kustannusten muutosten vaikutus päästöoikeuksien markkinahintaan.
38 28 Esimerkiksi Electrowatt-Ekono on Siitosen (2004b) mukaan parhaillaan kehittämässä päästöoikeuden hintaennustemallia, jolla pyritään arvioimaan päästöoikeuden keskimääräistä vuosihintaa ja sen herkkyyttä eri muuttujien suhteen: Menetelmänä on kysyntä- ja tarjontamäärittäjien ceteris paribus - arviointi sekä määrittäjien muutosten suuruuden estimointi. Epävarmuus eri maiden ilmastopolitiikan suunnasta vaikeuttaa kuitenkin ennustamista ja saattaa aiheuttaa suuriakin hinnanvaihteluja (volatiliteettia) päästöoikeuden markkinahinnassa EUA-päästöoikeuden hinnan kehitys Päästöoikeuden hinta, joka kuvaa päästöjen vähentämisen rajakustannuksia, saattaisi Honkatukian (2002) mukaan asettua 5 ja 20 /tco 2 :n välille, ylärajaksi on ennustettu jopa 25 euroa. Päästöoikeuden (EUA) hinnan kehitys on esitetty kuviossa 6, josta nähdään markkinahinnan olleen 7,80 /tco ja nousseen 15,60 euroon Kuvion 6 tarkastelujaksolla päästöoikeuden hintaan on laskenut merkittävästi Saksan julkistama kansallinen alkujakosuunnitelma (NAP). Päästöoikeuden hinta on noussut, kun kansalliset päästökauppaviranomaiset ovat rekisteröineet päästökauppaoikeudet toimijoiden rekistereihin. (Point Carbon 2005a,b,c; Siitonen 2004a,b; Silvennoinen & Antila 2003; Honkatukia 2002)
39 29 Kuvio 6. EUA-päästöyksikön markkinahinnan kehitys ajalla (Point Carbon 2005c) Markkinat Päästöoikeusmarkkinoilla tarkoitetaan markkinoita, joilla harjoitetaan päästöoikeuksien vaihdantaa, kauppaa, vuokrausta tai välitystä päästökauppakelpoisten toiminnanharjoittajien välillä. Markkinat voidaan jakaa primääri- ja sekundäärimarkkinoihin. (Siitonen 2004a, KTM 2002, Määttä 2000) Päästöoikeuksien primäärimarkkinoilla käsitetään markkinamekanismilla tapahtuva vastuunjako ja valtion luomien päästöoikeuksien siirtyminen valtiolta yrityksille. Päästöoikeuksien kaupankäyntitavat, kuten vaihdanta, kauppa, vuokraus ja välitys, esiintyvät näin ollen sekundäärimarkkinoilla, joilla yritykset voivat keskenään tehdä transaktioita päästöoikeuksilla. Sekundäärimarkkinat käsittävät myös päästöoikeuksien johdannaiskaupan. Primääri- ja sekundäärimarkkinoiden kytkökset kansainväliseen päästökauppaan on esitetty kuviossa 7. (KTM 2002)
40 30 Kuvio 7. Päästöoikeuksien primääri- ja sekundäärimarkkinoiden kytkökset kansainväliseen päästökauppaan. (KTM 2000a) EU:n laajuisessa cap-and-trade -järjestelmässä voitaisiin kauppa- ja teollisuusministeriön (2002) selvityksen mukaan päästöoikeuksien sekundäärimarkkinoilla käydä kauppaa karkeasti ottaen: päästöpörssin kautta, sillä pörssi on puolueeton ja riippumaton markkinapaikka, jonka tarkoituksena on ylläpitää avointa, tasapuolista, informatiivista ja likvidiä markkinaa OTC-markkinoilla: b) välittäjän kautta, jolloin välittäjänä on toimintaan erikoistunut yritys. Kaupankäynti välittäjien avulla muistuttaa osin pörssikauppaa, jos sopimukset ovat hyvin standardoituja. Usein välittäjien avulla toimivat markkinat ennakoivat pörssin syntyä. c) kahdenvälisenä eli bilateraalikauppana, jolloin kaupan osapuolet (yritykset, yksityiset sijoittajat jne.) käyvät suoraan kauppaa keskenään ilman kolmansia osapuolia. Kahdenväliset sopimukset ovat usein monimutkaisia ja niitä on vaikea purkaa, koska toimivia jälkimarkkinoita ei ole.
41 31 Päästöoikeusmarkkinoilla pörssin ja välittäjien tarkoitus on vähentää transaktiokustannuksia, joita päästökaupan osapuolille syntyy kaupan valmistelusta ja varsinaisesta kaupankäynnistä. Transaktiokustannuksia aiheutuu sekä suorasta rahankäytöstä että menetetystä työajasta ja resursseista muodostuvista vaihtoehtoiskustannuksista. Lisäksi välittäjien tehtäviä ovat muun muassa markkinoiden edistäminen ja koulutus, hinnanmuodostuksen käynnistäminen ja transaktiomuotojen kehittäminen. (KTM 2002; Rosenzweig & al. 2002) 4.4. Päästökaupan volyymi Kasvihuonekaasujen päästöyksiköillä käyty kansainvälistä kauppaa jo ennen Kioton pöytäkirjan voimaantuloa. Ensimmäinen Kioto-protokollan alainen päästöoikeuksilla tehty kauppa toteutettiin Point Carbonin (2002) mukaan joulukuussa 2002, kun slovakialainen Menert myi AAU-yksikköä japanilaiselle tradaustalolle. Rosenzweig & al. (2002) arvioivat, että maailmassa on tehty noin 65 yli 1000 tco 2 :n kauppaa vuodesta Markkinat ovat perustuneet kansallisten päästökauppajärjestelmien käynnistymiselle ja yritysten varautumiselle pakollisten järjestelmien tuloon sekä suojautumiselle riskejä vastaan. (KTM 2002; Point Carbon 2002; Rosenzweig & al. 2002) Vuonna 2002 toteutettu slovakialaisen ja japanilaisen yrityksen välinen kauppa oli samalla ensimmäinen Euroopan unionin päästökaupassa kohde-etuutena olevalla, EUA-päästöyksiköllä on tehty kauppa. Kuviossa 8 on päästökaupan volyymi 14 aiemmin kappaleessa 3 esitellyillä päästöyksiköillä. Jäljempänä kuviossa 9 on pohjoismaalaisen, päästö- ja sertifikaattikaupan konsultointipalveluita tarjoavan GreenStream Networksin arvio päästökaupan kasvusta. (GSN 2004, Nykänen 2004) 14 Viikolla 14 ( ) EUA:n volyymi OTC-markkinoilla oli Point Carbonin (2005c) mukaan 4,8 milj. tco 2.
42 32 Kuvio 8. Päästökaupan volyymi. (Nykänen 2004) Kuviosta 9 nähdään, että Euroopan unionin päästökauppa on miljardiluokan liiketoimintaa, jonka on arveltu kasvavan jopa kolmeen miljardin euroon. Kuvio 9. Päästökaupan kasvuennuste. (Nykänen 2004)
43 33 Määttä (2000) ja Ollikainen (2000) tähdentävät transaktiokustannuksien, epävarmuuden ja markkinoiden kilpailullisuuden olevan avainasemassa CO 2 - markkinoiden kehittymisen kannalta. Lisäksi kehitykselle on välttämätöntä markkinoiden likviditeetti, jolla tarkoitetaan markkinoista puhuttaessa suurinta määrää tarkastelun kohteena olevaa instrumenttia, jolla voidaan käydä kauppaa ilman, että kaupan koko vaikuttaa markkinahintoihin. Likviditeetti kasvaa markkinoilla olevien toimijoiden määrän mukaan. (Helsingin Pörssi 2004; Anonymous 2003; Määttä 2000; Ollikainen 2000)
44 34 5. JOHDANNAISMARKKINAT JA -INSTRUMENTIT Johdannaismarkkinoilla (derivate markets) käydään kauppaa johdannaisilla (derivates), jotka ovat sopimuksia tulevista kaupoista, ostoista ja myynneistä. Johdannaismarkkinoiden tehtävänä on markkinoihin liittyvien riskien hinnoittelu ja uudelleen jakaminen, jolloin sijoittajien on mahdollista luoda haluamansa kaltaiset riskiprofiilit. Johdannaisinstrumenteilla voidaan suojautua riskeiltä tai niitä voidaan käyttää tuottojen tavoitteluun. (Helsingin pörssi 2004; Hull 2000) Johdannaisten perusmuotoja ovat optiot, termiinit ja futuurit. Johdannaisinstrumenttien kaupassa keskeinen rakenteellinen tekijä on jako OTC- (over-thecounter) ja pörssimarkkinoihin (exchange), joiden erot liittyvät sopimusten vakiointiin, kaupankäynnin kohteena oleviin instrumentteihin, vakuusjärjestelyihin ja markkinoiden sääntelyyn. Hiilidioksidin päästöoikeuksilla (EUA/AAU) on käyty kauppaa molemmilla markkinoilla. (Nykänen 2004; KTM 2002; Leppiniemi 2002; Puttonen & Valtonen 1996) 5.1. OTC-markkinat Over-the-counter (OTC) -markkinoilla tarkoitetaan laajasti kaikkea pörssin ulkopuolista kaupankäyntiä. Tämä voi olla joko kahdenvälistä, bilateraalista, tai välittäjän (broker) kautta tapahtuvaa, pörssikauppaa muistuttavaa, monenvälistä kauppaa. Kahdenvälisissä kaupoissa sopimusrakenteet ovat joustavia ja huomioivat osapuolten yksilölliset tarpeet. Samalla kahdenväliset sopimukset ovat yleensä monimutkaisia ja niitä on vaikea purkaa tai siirtää eteenpäin, sillä niille ei löydy likvidiä jälkimarkkinaa. OTC-markkinoilla toimivat suuret välittäjät tekevät kaupat omaan lukuunsa asiakkaisiin päin, ja oman riskin poistamiseksi välittäjät pyrkivät löytämään sopimukselle vastapuolen. Loppuasiakkaat ostavat ja myyvät näillä markkinoilla termiinejä, optioita sekä muita johdannaissopimuksia. (Partanen 2004; KTM 2000a; Puttonen & Valtonen 1996)
45 Pörssi markkinapaikkana Pörssi (exchange) on puolueeton ja riippumaton markkinapaikka, joka ylläpitää avointa, tasapuolista, informatiivista ja likvidiä markkinaa. Sen keskeisin tehtävä on välittää kaikille markkinaosapuolille neutraalisti, luotettavasti sekä mahdollisimman tehokkaasti markkinatietoa, joka koostuu pääasiassa myynti- ja ostotarjouksista sekä syntyneistä kaupoista. Pörssin jäsenet ovat mukana päätöksenteossa, mikä tekee toiminnasta markkinaorientoitunutta muun muassa siten, että tuoterakenne voidaan suunnitella vastaamaan osapuolten tarpeita. (Pörssisäätiö 2004; KTM 2000a; Arvopaperimarkkinalaki 1989/495 3 ) Kaupankäynti pörssissä on anonyymiä eikä sisällä vastapuoliriskiä. Kauppojen vastapuolena toimii aina pörssi eli selvitysyhteisö, jolloin asiakkaan saatavat on varmistettu toisen asiakkaan joutuessa vaikeuksiin. Pörssi asettuu toiseksi osapuoleksi kuitenkin vain juridisessa mielessä; käytännössä pörssi ei itse käy kauppaa sopimuksilla eikä luo markkinaa tai kaupankäyntitarvetta, vaan sen tehtävänä on palvella kauppaa käyviä osapuolia. Tiukasti tulkiten: pörssi on ainoastaan mekanismi, jonka välityksellä ostajien ja myyjien kaupankäyntiintressit kohtaavat ennalta määritellylle kaupan kohteelle (KTM 2000a). (Pörssisäätiö 2004; Puttonen & Valtonen 1996) Pörssikaupassa, OTC-kaupasta poiketen, välittäjät eivät asetu toiseksi osapuoleksi asiakkaalle, vaan kaupat tehdään pörssissä jatkuvasti noteerattavilla osto- ja myyntikursseilla. Tarjoukset kohtaavat, kun kaupankävijöiden (trader) myynti- ja ostotarjouksille määrittelemät hinta- ja volyymiehdot sekä muut mahdolliset ehdot vastaavat toisiaan (matching). Matching johtaa kaupan syntymiseen, jonka pörssi yleensä vahvistaa osapuolille välittömästi tai kootusti kaikista päivän kaupoista yhdellä raportilla kaupankäynnin päätyttyä. (Pörssisäätiö 2004; KTM 2000a; Puttonen & Valtonen 1996)
46 Johdannaisinstrumentit Johdannaiskauppaa käydään moniin erilaisiin kohde-etuuksiin perustuen, ja pörssien välillä on nähtävissä erikoistumista tiettyihin tuoteryhmiin. Vakioiduilla johdannaisinstrumenteilla käydään kauppaa johdannaispörsseissä kuten Eurex 15 - pörssissä, Chicago Board of Tradessa (CBOT) sekä sähkömarkkinoilla toimivassa pohjoismaisessa Nord Poolissa. Vakioinnilla tarkoitetaan sopimuskohteiden, voimassaoloaikojen ja muiden ehtojen etukäteen sopimista. Vakioimattomilla instrumenteilla kaupankäynti tapahtuu OTC-markkinoilla. Käytännössä OTCmarkkinoiden johdannaissopimukset ovat pitkälti standardimuotoisia, sillä välittäjät keskittyvät yleisimpiin johdannaistuotteisiin likviditeetin lisäämiseksi ja oman riskinhallintansa helpottamiseksi. Sopimusehtojen standardointi mahdollistaa kaupankäynnin kohdistumisen tiettyihin etukäteen sovittuihin sopimuksiin, jolloin markkinoiden likviditeetti kasvaa. (Nord Pool 2004a; Puttonen & Valtonen 1996) Johdannaisinstrumentteja voidaan käyttää sekä spekulatiivisina instrumentteina että suojaustarkoituksiin, sillä instrumenttien hinnanmuutoksia ja tulevaa arvoa on vaikea ennustaa. Johdannaistuotteiden arvo perustuu kohde-etuutena olevan sijoituskohteen, esimerkiksi osakkeen tai osakeindeksin arvonmuutoksiin. Johdannaisinstrumenteilla suojaudutaan markkinariskeistä 16 muun muassa hintariskiltä: 1) suojautumalla (hedging), jolloin samalla kun vähennetään tappion vaaraa, vähennetään myös mahdollisuuksia voittoon 2) vakuuttamalla (insuring), jolloin toinen osapuoli ottaa kantaakseen tappion mahdollisuuden, samalla kuitenkin säilytetään itsellä mahdollisuus tuleviin voittoihin, kuten esimerkiksi optioilla 3) hajauttamalla (diversifying) sijoitukset useampaan sijoituskohteeseen kansainvälisesti tai ajallisesti, jolloin yksittäisen sijoituskohteen tuottojen vaihtelulla on vähäisempi merkitys kokonaisriskiin. (Niskanen & Niskanen 2000; Puttonen & Valtonen 1996) 15 Eurex on kansainvälinen johdannaispörssi, jossa käydään kauppaa pääasiassa euromääräisillä futuureilla ja optioilla 16 Markkinariski koostuu valuutta- ja korkoriskistä sekä osakkeiden ja hyödykkeiden hintariskistä. Aktiivisilla markkinoilla toimivat osapuolet aiheuttavat epävarmuutta hyödykkeiden hintoihin, ja hinnanvaihtelut voivat olla erittäin suuria. Tämä aiheuttaa kustannuksia yritykselle joko suojautumisen tai sijoitusten hintamuutoksina.
47 Termiinit, spotit ja futuurit Termiinit 17 (forward contracts) ovat johdannaisinstrumenteista vanhimpia ja kenties myös yksinkertaisimpia. Ne ovat sitovia sopimuksia ostaa tai myydä kohde-etuus (underlying asset) tiettynä hetkenä tiettyyn hintaan. Termiinisopimuksen haltija on velvoitettu ostamaan ja sopimuksen vastapuoli, sopimuksen myyjä, myymään kohde-etuus sovittuna hetkenä sovittuun hintaan. Termiineillä suojataan (hedging) sopimuksen kohde-etuus, joka voi olla rahamarkkinainstrumentti, valuutta, osake tai raaka-aine. OTC-markkinoilla kaupattavat termiinisopimukset ovat sitovia (ehdottomia) ja niiden sopimusehdot ovat useimmiten pankkien tai välittäjien laatimia eivät standardoituja eivätkä lakiin perustuvia. Termiinien hinnat (forward rates) määräytyvät niin sanottujen arbitraasiehtojen perusteella. Arbitraasiehtojen taustalla on ajatus, jonka mukaan termiinien hinnat määräytyvät siten, ettei markkinoilla ole mahdollisuutta tehdä riskittömiä voittoja. (Hull 2000; Niskanen & Niskanen 2000; Puttonen & Valtonen 1996) Termiinin vastakohta on suora käteiskauppa eli spot-sopimus, jolla sitoudutaan ostamaan tai myymään kohde-etuus heti. Tällöin ostettu kohde-etuus saadaan käyttöön välittömästi, ja sen hinta on kaupantekohetken markkinahinta. (Hull 2000; Niskanen & Niskanen 2000) Futuurit (futures) muistuttavat perusominaisuuksiltaan termiinejä, joissa molemmat osapuolet sitoutuvat tulevaan kauppaan. Sopimusehdoista sovitaan kaupantekohetkellä, mutta kauppahinta ja kohde-etuus siirtyvät sopimusosapuolten välillä vasta tulevaisuudessa sovittuna ajankohtana. Futuurien ero termiineihin on standardimuotoisuus: Ne ovat aina standardoituja sopimuksia, joilla käydään kauppaa jossakin johdannaispörssissä. Futuureiden kohde-etuutena voivat olla esimerkiksi maataloustuotteet (vilja, sokeri, liha, elävä karja ja hedelmät), raaka-aineet (kulta, hopea, muut metallit, maakaasu, öljy ja sähkö), valuutat, korkoinstrumentit tai indeksit. Futuurisopimuksia säätelee laki kaupankäynnistä johdannaisilla. (Pätäri 2004; Hull 2000) 17 Termiineistä käytetään myös nimitystä forward
48 Optiot Optio (option) antaa oikeuden ostaa tai myydä sen perustana olevan instrumentin eli kohde-etuuden ennalta sovittuun hintaan. Option kohde-etuus voi olla raaka-aine tai rahoitusinstrumentti kuten arvopaperi tai valuutta. Optiot ovat standardoituja sopimuksia, joiden sopimusmäärä ja päättymispäivä 18 ovat aina vakioituja. Pörssikaupan lisäksi optioilla käydään kauppaa myös OTC-markkinoilla. Nord Poolin sähköpörssissä välitettävien optioiden kohde-etuus on yksi megawattitunti sähköä (MWh), hiilidioksidin päästöoikeuksilla kaupan instrumenttina on tuhat hiilidioksiditonnia (1000 tco 2 ). (Point Carbon 2005a,b; Hull 2000) Optiot jaetaan osto-optioihin (call option) ja myyntioptiohin (put option). Ennalta määrätyllä hetkellä myyntioption haltija saa oikeuden myydä kohde-etuuden ennalta määrättyyn toteutushintaan 19, kun taas myyntioption asettaja sitoutuu ostamaan kohde-etuuden. Vastaavasti osto-option haltijalla on oikeus ostaa kohde-etuus sovitulla toteutushinnalla, jolloin osto-option asettaja sitoutuu myymään kohde-etuuden sovitulla hetkellä. Option haltijalla on oikeus antaa option raueta eli jättää optio käyttämättä. Option asettaja on aina velvollinen täyttämään optiositoumuksensa haltijan niin halutessa. Tästä velvollisuudesta option haltija maksaa asettajalle option markkinahinnan sopimuksen tekohetkellä. Selvyyden vuoksi osto- ja myyntioption haltijan ja asettajan asema on taulukoitu taulukkoon 1. (Hull 2000; Niskanen & Niskanen 2000) Taulukko 1. Option haltijan ja asettajan asema. Option tyyppi Option haltija (ostaja) Option asettaja (myyjä) Osto-optio Myyntioptio Oikeus ostaa kohde-etuus ennalta sovitulla toteutushinnalla Oikeus myydä kohde-etuus ennalta sovitulla toteutushinnalla Velvollisuus myydä kohde-etuus option haltijan halutessa ostaa sovitulla hinnalla. Velvollisuus ostaa kohde-etuus option haltijan halutessa myydä sovitulla hinnalla. 18 eli maturiteetti 19 toteutushinta = hinta, johon option asettaja on velvollinen myymään (osto-optio) tai ostamaan (myyntioptio) kohde-etuuden
49 39 Option kulloinenkin markkinahinta eli preemio voidaan laskea usealla hinnoittelumallilla, joista tunnetuin on vuonna 1973 kehitetty Black & Scholes -malli (Liite 3). Option hinta on sidoksissa kohde-etuuden hintaan. Option preemioon vaikuttavien parametrien vaikutus voidaan ilmaista seuraavasti: - kohde-etuuden hinta option hinta - option toteutushinta option hinta - riskitön korkokanta option hinta - maturiteetti option hinta - kohde-etuuden hinnan volatiliteetti option hinta (Pätäri 2004; Hull 2000; Niskanen & Niskanen 2000) Optiot voidaan tyypitellä myös eurooppalaisiin ja amerikkalaisiin. Eurooppalaiset optiot voidaan käyttää vain päättymispäivänä toisin kuin amerikkalaiset, jotka voidaan käyttää milloin tahansa maturiteetin kuluessa. Eräännyttyään optio on arvoton. Option luonteella ei ole merkitystä kaupankäyntipaikkaan, sillä esimerkiksi Eurexissa suomalaisille osakkeille noteerattavat optiot ovat amerikkalaisia, Nord Poolissa kauppaa käydään eurooppalaisilla optioilla. (Nord Pool 2004a; Hull 2000; Niskanen & Niskanen 2000) 5.4. Sähköpörssi Sähköpörssien on arveltu toimivan kauppapaikkoina hiilidioksidin päästöoikeuksille, ja muun muassa pohjoismainen Nord Pool ja saksalainen EEX ovat jo mukana hiilidioksidin päästöoikeusmarkkinoilla. Euroopassa toimii Nord Poolin ja saksalaisten sähköpörssien ohella muun muassa useita pörssejä Iso- Britanniassa, Espanjassa sähköpörssi OMEL, Alankomaissa Amsterdamin sähköpörssi APX, Puolassa Gieldy Energii SA ja Ranskassa Powernext sähköpörssi sekä Itävallassa EXAA. Pörssien sijainti on esitetty kuviossa 10. Sähköpörssien kansainvälinen yhteistyö ja mahdolliset fuusiot tarjoavat entistä paremmat mahdollisuudet sähkökaupan kehitykselle. Sähköpörssien toiminta lisää maiden välistä sähkönvaihtoa ja hintatasojen yhtenäistymistä. (Finergy 2002; Mäkelä 2002)
50 40 Kuvio 10. Toimivat ja kehitteillä olevat sähköpörssit Euroopassa. (Mäkelä 2002) Sähkömarkkinauudistuksen myötä 20 uudeksi sähkönhankintatavaksi vanhojen kahdenvälisten sopimusten rinnalle muodostui sähköpörssi, jossa sähkön markkinahinta määräytyy kysynnän ja tarjonnan lakia noudattaen (Kuvio 11). Sähköpörssi on avoin ja keskitetty markkinapaikka. Sähkökauppaa käydään pörssin lisäksi OTC-markkinoilla, jotka muodostavat joustavan ja toimivan kaupankäyntiympäristön sähkömarkkinoille. Suuren likviditeetin vuoksi Partanen & al. (2004) pitävät pörssissä muotoutunutta hintaa niin sanottuna oikeana hintana. Sähkön hintaan vaikuttaa olennaisesti sähköntuotannossa käytetty tuotantokapasiteetti; vesivoima on käytännössä katsoen ilmaista, kun taas hiili- ja öljylauhteen käyttö on huomattavasti kalliimpaa. Tästä johtuen pohjoismaisen vesivoiman tuotantokyky, joka riippuu vuodenajasta sekä vallitsevista sääolosuhteista, vaikuttaa epäsuorasti sähkön kulutukseen ja heijastuu sähkön hintaan. Sähkön pörssihinta (spot-hinta) on vaihdellut voimakkaasti. Hintariskiltä suojautuakseen sähkökauppiaat hankkivat sähköä pitkän ja lyhyen aikavälin instrumenteilla. (Fortum 2004; KTM 2004f; Partanen 2004; Partanen & al. 2004) 20 Vuonna 1995 sähkökauppa säädettiin Suomessa sähkön tuotannon ja myynnin osalta suljetusta markkinasta vapaasti kilpailluksi liiketoiminta-alueeksi. Aiemmin sähköntoimittaja oli automaattisesti alueella toimiva paikallinen sähköyhtiö. Uudistuksen myötä sähkön loppukäyttäjä pystyy nyt kilpailuttamaan sähköntoimittajia markkinoilla.
51 41 Kuvio 11. Sähkön hinnan muodostuminen (Partanen & al. 2004) Pohjoismainen Nord Pool Pohjoismaihin perustettiin vuonna 1993 ensimmäinen monikansallinen sähköpörssi Nord Pool, jonka omistajuus jakautuu Norjan ja Ruotsin kansallisille kantaverkkoyhtiöille 21. Nord Poolissa käydään kauppaa OTC- ja pörssimarkkinoilla sekä fyysisillä (Nord Pool Spot AS) ja finanssituotteilla (Nord Pool Financial Market). Nykyinen organisaatiorakenne on esitetty kuviossa 12. Suomessa Nord Poolia edustaa Suomen kantaverkkoyhtiö Fingrid Oyj:n omistama EL-EX. (Nord Pool 2004b; Heikkinen 2004; Partanen & al. 2004; Pesonen 2004) Kuvio 12. Nord Poolin organisaatiorakenne. (Nord Pool 2004b) 21 Statnett SF (50 %) ja Svenska Kraftnät (50 %)
52 42 Pörssikaupassa spot- eli käteiskaupankäynnin kohteena on Elspot-tuote, joka johtaa aina sähkön toimitukseen. Tuotteen hinta määräytyy osto- ja myyntitarjousten perusteella, ja maksu sekä toimitus tapahtuvat välittömästi. Elspot-kauppa sitoo molempia kaupankäynnin osapuolia. Spot-markkinoiden kaupankäyntitapana on tuntihuutokauppa, jossa kukin toimija tekee vuorokausittain tuntikohtaisen tarjouksen itse valitsemilleen hintaportaille. Spot-kauppaa voidaan käydä seuraaville tunnille, ja kaupan kohde-etuus on 0,1 MWh:a. (Mäkelä 2002) Fyysisen sähkökaupan lisäksi Nord Poolissa on mahdollista ostaa ja myydä OTCmarkkinoilla sähköön liittyviä termiinisopimuksia, joilla voidaan käydä kauppaa viikosta kolmeen vuoteen. Nord Poolin tarjoamia johdannaissopimuksia forwardien lisäksi ovat futuurit, hintaerosopimukset sekä optiot (Kuvio 13). Johdannaisilla vähennetään epävarmuutta, sillä niillä varmistetaan tuotannon myyntihinta sekä kulutuksen ostohinta. Lisäksi johdannaisilla voidaan saada vakuutus epäsuotuisan hintakehityksen varalta, sillä sähkön vähittäismyyjät sekä suuret sähkönkäyttäjät voivat suojautua johdannaissopimuksella sähkön markkinahinnan vaihteluilta. (Finergy 2004; Heikkinen 2004; Partanen & al. 2004; Pesonen 2004) Kuvio 13. Nord Poolin tuotteet (Mäkelä 2002).
53 Saksalaiset sähköpörssit Saksassa sähkön pörssikauppa alkoi Leipzigin sähköpörssin LPX aloitettua tunnittaiset spot-noteeraukset kesäkuussa Pian tämän jälkeen, elokuussa 2000, Frankfurtissa kotipaikkaansa pitävä EEX (European Energy Exchange) aloitti spot-kaupankäynnin. Keväällä 2001 EEX loi johdannaistuotteiden markkinapaikan peak- ja base-kuukausituotteilla seuraaville 15 kuukaudelle, mutta kaupankäynnin volyymit kasvoivat vasta syksyllä 2001, kun vuosi- ja neljännesvuosituotteet lisättiin vaihdannan kohteiksi. (EEX 2004; Finergy 2002) Kahden rinnakkaisen markkinapaikan olemassaolosta aiheutuvat ongelmat tunnistettiin, ja kehitys vei kohti yhtä saksalaista sähkopörssiä: LPX ja EEX fuusioituivat keväällä Spot-kaupassa järjestelmät perustuvat LPX:n ja johdannaiskaupassa EEX:n käytäntöihin. Tällä hetkellä spot-kauppaa käydään LPX:ssa ja EEX:ssa tuntihuutokauppana. Lisäksi EEX:ssa käydään toistaiseksi jatkuvaa kauppaa aamupäivisin seuraavan päivän day ahead base - ja peak - tuotteilla. (Finergy 2002)
54 44 6. KOKEMUKSIA PÄÄSTÖKAUPPAJÄRJESTELMISTÄ Kasvihuonekaasujen päästökauppaa on käyty kansainvälisesti ennen nyt alkavaa Euroopan unionin päästökauppajaksoa. Tähän asti markkinoilla kaupan kohteena on yleensä ollut verifioitu päästövähennys (Verified Emission Reduction, VER). Toistaiseksi kansainvälistä päästökauppaa on käyty lähinnä baseline-and-credit järjestelmässä, kansallisella tasolla cap-and-trade järjestelmämallin mukainen päästökauppa on ollut jo käytössä. Päästökauppamalleja on kokeiltu alueellisten sekä kattavampien päästöongelmien ratkaisemiseksi. Markkinamekanismiin pohjautuvista, toteutetuista päästökiintiö- ja päästöoikeusohjelmista valtaosa on toteutettu Yhdysvalloissa. (Matikainen 2004; Kotila 2003; KTM 2002, 2000a; Määttä 2000) Kokemukset kansainvälisestä päästökaupasta eivät ole perustuneet sitoviin vähennysvelvoitteisiin, vaan kansainväliset markkinat ovat muodostuneet vapaaehtoisten kansallisten päästökauppajärjestelmien käynnistyessä Kioton ilmastosopimuksen myötä. Yritykset ovat samalla myös pyrkineet varautumaan pakollisten päästökauppajärjestelmien tuloon sekä suojautumaan riskeiltä. Kokemusten kartuttamiseen on pyritty muun muassa Iso-Britannian kansallisella päästökauppajärjestelmällä. Muina esimerkkeinä voidaan mainita Yhdysvalloissa yleisen ilmansuojelulain tueksi käynnistetty päästökauppaohjelma, Yhdysvaltain lyijykauppaohjelma, Kalifornian rikki- (SO x ) ja typpioksidien (NO x ) päästöihin keskittyvä RECLAIM-ohjelma, Yhdysvaltain koillisvaltioiden NO x -budjettiohjelma sekä SO 2 -happosadeohjelma. Uusiseelantilaiset ja australialaiset ovat hyödyntäneet kiintiöiden asettamista kalastuksen rajoittamiseksi, Australiassa kiintiöitä on myös käytetty kasteluveden ja otsonia tuhoavien aineiden käytön rajoittamisessa. Kiinaan on ollut suunnitteilla SO 2 -päästöjen alentamiseen tähtäävä, vaihdettaviin päästöoikeuksiin perustuva järjestelmä. (MacGill & al. 2004; NAO 2004; Tietenberg 2004; Ellerman 2002; Carlson & al. 2000; KTM 2000a; Määttä 2000; IEA 1998)
55 USA:n happosadeohjelma (Acid Rain Programme) Laajin ja tunnetuin cap-and-trade mallin mukainen päästömarkkina on USA:ssa vuonna 1995 käynnistetty kansallinen happosadeohjelma Acid Rain Programme, jossa kaupan kohteena on rikkidioksidin (SO 2 ) päästöoikeus. Happosadeohjelman tavoite on vähentää SO 2 -päästöjä 50 % verrattuna vuosien keskimääräiseen polttoainekulutukseen. Ohjelma on toteutettu vaiheittain koskien aluksi idän ja keskilännen sähköntuotantolaitoksia. Myöhemmin, vuonna 2000, ohjelmaan liitettiin pienempiä ja puhtaampia yksiköitä. Määtän (2000) mukaan rikkidioksidin päästökauppaa on pidetty hyvänä päästökaupan kohteena, sillä happosateen aiheuttamat ongelmat leviävät laajalle alueelle ja päästölähteitä on useita. (EPA 2004, 2003; Määttä 2000; Dhanda 1999; Montero 1999) Kunkin päästövuoden päättyessä yrityksen on osoitettava, että sillä on hallussaan vähintään sen aiheuttamia päästöjä vastaava määrä päästöoikeuksia. Yhdysvaltain happosadeohjelmassa päästöoikeudet allokoidaan kahdessa vaiheessa: alkujaossa ja vuosittaisessa huutokaupassa. Osa oikeuksista huutokaupataan kuormittajille, lisäksi vähäinen osuus päästöoikeuksista myydään suoraan toimijoille. Tällä on pyritty turvaamaan uusien, vasta markkinoille tulossa olevien yritysten kilpailuasema. Päästöoikeusmarkkinat ovat olleet kuitenkin niin likvidit, että uudet yritykset eivät ole ostaneet happosadeohjelman aikana vielä yhtäkään päästöoikeutta huutokauppateitse primäärimarkkinoilta. Sekä huutokauppa että suoramyynti tapahtuvat Chicagon kauppahuoneella (CBOT). Tähän vaihtoehtoon päädyttiin, koska kauppahuoneen katsottiin hallitsevan päästöoikeuksien ja johdannaisinstrumenttien vaihdannan. (CBOT 2005; Määttä 2000) Kokemukset happosadeohjelmasta osoittavat kauppa- ja teollisuusministeriön (2002) raportin mukaan, että transaktiokustannukset järjestelmän alkuvaiheessa voivat olla suuria. Kustannukset alenevat nopeasti markkinoiden rakenteiden kehittyessä ja oppimisen tuloksena. Lisäksi valtio seuraa toimijoita vain vuositasolla, jolloin valtion hyväksymismenettelystä johtuvat kustannukset pysyvät alhaisina. Tiukan monitoroinnin ja tuntuvien noudattamatta jättämisien
56 46 kustannuksien vuoksi järjestelmä nauttii toimijoiden luottamuksesta, jolloin epäsuorat kustannukset, jotka liittyvät kaupan toteuttamisen epävarmuuteen, ovat alhaiset. Mainittakoon, että rangaistusmaksu päästöjen ylittämisestä on päästöoikeuden käypään arvoon verrattuna lähes 20-kertainen. (CBOT 2005; KTM 2002; Määttä 2000) SO 2 -markkinoiden toimintaa on pyritty aktivoimaan siten, että päästöoikeudet ovat myytävissä kaikille: toisille sähköntuotantolaitoksille, ympäristöjärjestöille, välitysliikkeille, voittoa tavoitteleville spekulanteille ja jopa tavallisille kansalaisille. Rikkidioksidin päästöoikeuksille on muodostunut aktiiviset johdannais- ja päästöoikeusmarkkinat, joilla kaupan volyymi on kuusinkertaistunut vuosina (Kuvio 14). Päästöoikeusmarkkinoilla ei pelkästään siirretä oikeuksia toimijalta toiselle, vaan markkinoilla käydään myös johdannaiskauppaa samoin kuin muiden hyödykkeiden markkinoilla. Johdannaiskaupalla pyritään pääasiassa markkinariskeiltä suojautumiseen. (KTM 2002; Carlson & al. 2000; Määttä 2000) Kuvio 14. USA:n SO 2 -päästöoikeusmarkkinoiden volyymin kehitys. (KTM 2002) Rikkidioksidin päästöoikeuksien hinta kehittyi aluksi arvioidusta dollarista noin 140 dollarin tasolle (1998). Vuoden 2003 huutokaupassa spotostokurssi oli alimmillaan noin 2 dollaria, ylimmillään 250 dollaria. Kauppaa käydään myös seitsemän vuoden termiinisopimuksilla. Vuoden 2010 forwardille